Премьер Лига: қайси футболчи клубига мос тушади?\n9 август, 2018, 17:15 694\nТеглар:Сарри | Арсенал | Жоржиньо | Челси | Манчестер Юнайтед | Манчестер Сити | Ливерпуль\nБечора “шаҳарликлар” ушбу рўйхатдагиларнинг иккитасини ўз сафига олиб келишга уринган эди.\nЎтган ёзда Англиянинг гранд клублари ўз сафларини юқори салоҳиятли ҳужумчилар билан тўлдирганди, бу сафар эса улар таянч ярим ҳимоячилари билан тўлдирди. Тақдирнинг ҳазилими бу ёки бошқа сабаб, Премьер Лиганинг топ-6 жамоасидан нақ тўрттаси ўз сафини кучли таянч ярим ҳимоячилари билан тўлдирди. Фақатгина “Манчестер Сити” ва “Тоттенхем” бунга қўл урмади. Бечора “шаҳарликлар” ушбу рўйхатдагиларнинг иккитасини ўз сафига олиб келишга уринган эди.\nТабиий савол туғилади, қайси клуб энг кучли таянч ярим ҳимоячисига эга бўлди? Бунга жавоб бериш осон эмас. Чунки футболчи яхши ёки яхши эмаслигидан кўра у янги жамоасига қанчалик мос тушади, буни аниқлаш анча мушкул.\n“Ливерпуль” – Фабиньо\n“Ливерпуль”га ким керак эди: майдонни қўриқлай оладиган, қарши ҳужумларда ҳимоялана оладиган, шунингдек, ҳужмчиларга ёрдам берадиган жисмоний бақувват таянч ярим ҳимоячиси.\nФабиньо “Монако” ярим ҳимоясида “яшириниб ётган жавоҳир” эканлигида “Арсенал” уни 2015-йилда олиб келмоқчи бўлган эди. Кейинги мавсумларда кучайиб олган Фабиньо 2016-17-йилги мавсумда юлдузга айланди. Чемпионлар Лигасида ўзини кўрсаткач, унинг харидорлари сони ошиб кетди.\nФабиньо жисмоний ва техник жиҳатдан ҳайратланарли. У тўпга эгалик қилишда, ҳужумчиларга узатмаларни амалга оширишда ва ҳужумларни бошлашда моҳир. У сўзсиз “Ливерпуль” ярим ҳимоясига мустаҳкамлик бера олади. “Қизиллар” ўтган мавсумни Жордан Хендерсон билан ўтказди. Хендерсон ўтган мавсумни яхши ўтказган бўлсада, у ҳақиқий таянч ярим ҳимоячиси эмас.\nБироқ унинг олдида муаммо пайдо бўлиши ҳам мумкин. У француз клубида 4-2-2-2 ўйин услубида анча кучли Тьемуе Бакойоко билан тандем ҳосил қилган эди. Англияда у энди Наби Кейта билан ҳаракат қилади. Боз устига “Ливерпуль” ўйин схемаси фарқ қилади. Буёғи Юрген Клоппнинг футболчидан қандай фойдалана олишига боғлиқ.\n“Манчестер Юнайтед” – Фред\n“Манчестер Юнайтед”га ким керак эди: иккала оёқда ўйнай олдиган, клуб тезкор ҳужум уюштирганида ҳимоявий мажбуриятларни ўз зиммасига оладиган футболчи.\nФредни узоқ вақт “Манчестер Сити” билан боғлаб келишди. Аммо якунда у “қизил иблислар” либосини киядиган бўлди. Моуриньонинг бундан кўнгли тўлгани аниқ. Бразилиялик футболчи совуққон, босиқ ва тартибли.\nФредга фақатгина бир нарса ҳалақит қилиши мумкин. У ва Матич чапақай футболчилар ҳисобланади. Бу эса “Манчестер Юнайтед”нинг ўйинига таъсир қилиши мумкин. Матич шундоғам тўп билан секин ҳаракат қилади. Агарда у бразилиялик футболчига ноқулай узатмани берса, Фреднинг энг кучли жиҳатлари ўз жамоадоги томонидан барбод қилиниши тайин.\n“Арсенал” – Лукас Торрейра\n“Арсенал”га ким керак эди: Мустаҳкам ва техникаси юқори таянч ярим ҳимоячиси. Лўнда қилиб айтганда, ўн йил олдинги Хавьер Маскерано.\nБу ажойиб трансфер бўлди. Ҳақиқатдан зўр ва анча томошабоп. Биттагина муаммо бу тил ва маданият масаласи бўлиши мумкин. Лондон турфа маданиятли шаҳар эканлигини ҳисобга олсак, футболчи мослашиб кетиш учун жанубий америкаликлар топиши аниқ. Майдонда у “Арсенал” талаб қилган вазифаларни бемалол бажариши аниқ.\nТоррейра Уругвай сафида Мундиалда ажойиб ўйинини намойиш қилди. Клуб қисқа қилиб айтганда ярим ҳимоядаги камчиликларни тўлдирди, Гранит Джака эса бемалол ўз эътиборини клуб ҳужумини қўллаб-қувватлаш ҳақида ўйлайверса ҳам бўлади.\n“Челси” – Жоржиньо”\n“Челси”га ким керак эди: Сарри услубида жамоанинг ўйин темпи ва ритмига дирижёрлик қиладиган ярим ҳимоячи\n“Челси” “Наполи” бош мураббийини олиб келиш учун қўлидан келган барча ишни қилди. Якунда бунинг уддасидан чиқишди, ҳам. Клуб энди Нголо Кантенинг ўйинига боғлиқ эмас. Франциялик футболчи рақиб ҳужумини бузишда устаси фаранг. Бироқ у Сарри талаб қиладиган биринчи узатмани оширишда нўноқ. Сарри Бускетс, Пьянич, Вайгл каби биринчи узатмани бера оладиган таянч ярим ҳимоячисини ёқтиради. Ёки “Наполи”даги шогирди Жоржиньони. Шу сабабли ҳам лондонликлар Жоржиньони олиб келди.\n“Манчестер Сити” Фредни қўлдан чиқаргач Жоржиньони олиб келиш учун жиддий курашди. Бироқ Саррининг “Челси” бошқарувиша ўтиши ярим ҳимоячининг сўнгги танловида фикрини ўзгартиришига сабабчи бўлди.\nЭнг яхши таянч ярим ҳимоячиси ким?\nБу Жоржиньо бўлиши керак. “Челси” Чемпионлар Лигасида иштирок этмасада, улар эҳтиёж сезаётган таянч ярим ҳимоячисини қўлга киритди. Фабиньо ҳам яхши, Моуриньо Фредни тўғри позицияда ўйнатса у ҳам ажойиб. “Арсенал” Жилберто Сильвадан кейин топа олмаёган Лукас Торрейрага эга чиқди. Бироқ Жоржиньочи?\nУ Сарри билан “Наполи”да фантастик ишларни амалга оширди. Икковлон бир-бирини жуда яхши тушунади. Мабодо Сарри “Челси”ни тарк этадиган бўлсагина, Жоржиньо клубда муаммоларга дуч келиши мумкин. Унгача ярим ҳимочи Лондонда “даврини суради”.\nКлопп "Манчестер Юнайтед"га қарши баҳс олдидан нималар деди?


Пойтахтдаги юридик коллежи ўқувчиси пичоқлаб ўлдирилди – Газета.uz\nТошкентда юридик коллеж ўқувчилари ўртасидаги жанжал ўсмирлардан бирининг ўлимига сабаб бўлди.\nLotinchada 6 октябр 2017, 18:13 Жамият\n6 октябрь куни тахминан 10:05 ларда Учтепа туманидаги Тошкент юридик коллежи ҳудудида учинчи босқич ўқувчилари Саидкамрон Саидвоҳидов, Асабдек Парпибоев ва Раҳматулла Ёрқориев ўртасида жанжал келиб чиқди. Бу ҳақда ИИББ матбуот хизмати хабар қилди.\n17 ёшли Саидкамрон Саидвалиев Асадбек Парпибоев ва Раҳматулла Ёрқориевга пичоқ билан бир мартадан тан жароҳати етказади. Натижада Асадбек Парпибоев «чап сон юқори учлиги санчилиб кесилган жароҳати, фаол қон кетиши» ташхиси билан Шошилинч тиббий ёрдам Республика илмий марказига ётқизилган ва олган тан жароҳати оқибатида шифохонада вафот этган. Раҳматулла Ёрқориевга «чап сон ташқи юзаси санчилиб кесилган жароҳати» ташхиси билан РШТЁИМда амбулатор тиббий ёрдам кўрсатилиб, уйига юборилган.\nМазкур ҳолат юзасидан Тошкент шаҳар ИИББ ҳузуридаги Тергов бошқармаси томонидан Жиноят кодексининг 104-моддаси 3-қисми «д» банди (жабрланувчининг ўлишига сабаб бўлган қасддан баданга оғир шикаст етказиш) аломатлари билан жиноят иши қўзғатилиб, тергов ҳаракатлари олиб борилмоқда.


Бошқирдистон Ўзбекистонга ёқилғи экспорти 45 бараварга ошди\n07:07 02 Декабр 2020\n13:18 29.10.2020 Ҳавола олиш\nСўнгги 5 йил ичида республикалар ўртасидаги ташқи савдо айланмаси 1,5 баробар ўсиб, 60 миллион доллардан 99 миллион долларга етган.\nТОШКЕНТ, 29 окт — Sputnik. 2020 йил январь-август ойларида Бошқирдистон Республикаси ва Ўзбекистон ўртасида ташқи савдо айланмаси 2019 йилга нисбатан 76 фоизга ошди. Бунга ёқилғи экспортининг 45 баравар ўсиши ҳисобига эришилди. Бошқирдистон Ташқи иқтисодий алоқалар давлат қўмитаси матбуот хизмати хабар қилмоқда.\n“Ҳамкорлигимизнинг ижобий натижаси шундаки, 2020 йил январь-август ойларида ташқи савдо айланмаси 2019 йилга нисбатан 76 фоизга ўсди, бу ёқилғи экспорти ҳажмининг 45 баравар ортиши ҳисобига юз берди”, - деди қўмита раисининг ўринбосари Лена Изотова.\nУнинг таъкидлашича, экспортнинг жадал суръатда ўсиши “Шакар ва шакар маҳсулотлари” маҳсулот гуруҳида кузатилмоқда. Уни етказиб бериш миқдори 149 доллардан деярли 5 миллион долларгача ўсган. 2020 йилда минтақанинг 147 корхонаси Ўзбекистонга экспортни амалга оширган.\nТатаристондан Тошкентга мунтазам парвозлар очилмоқда\nБошқирдистон Ташқи иқтисодий алоқалар давлат қўмитаси раиси Маргарита Боличева республиканинг ташқи ва ташқи иқтисодий сиёсатида Ўзбекистонга муҳим ўрин ажратилганини маълум қилди.\nБоличева келтирган маълумотларга кўра, сўнгги 5 йил ичида республикалар ўртасидаги ташқи савдо айланмаси 1,5 баробар ўсиб, 60 миллион доллардан 99 миллион долларга етди.\nБундай ўсиш механик ускуналар ва техника, ёғоч маҳсулотлари, шиша буюмлар экспортининг ортиши, шунингдек, Ўзбекистондан импортнинг ўсиши билан боғлиқ.\nРоссия Саноат ва савдо вазирлиги департамент директори Михаил Ўзбекистон декабрь ойида Евроосиё иқтисодий иттифоқида (ЕОИИ) кузатувчи-давлат мақомини олишини маълум қилди.\nЎзбекистонликлар Туркиядаги янги чекловлар ҳақида огоҳлантирилди\nТуркияда коронавирус тарқалишига қарши курашиш бўйича янги чора-тадбирлар жорий этилмоқда. ТИВ Ўзбекистон фуқароларига огоҳлантириш билан чиқди.\n20:16 "Руслар буни уддалади": жаҳон тоталитар державаси барпо этилди\n19:54 Ўзбекистон декабрда ЕОИИда кузатувчи-давлат мақомини олади - РФ Саноат ва савдо вазирлиги\n19:05 Францияда 300 кг вазнли эркак кран ёрдамида уйдан олиб чиқилди\n18:44 Германияда автомобиль пиёдаларни босиб кетди\n18:25 Ўзбекистонликлар Туркиядаги янги чекловлар ҳақида огоҳлантирилди


Ўзбекистон АЁҚШларида ECO-93 туркман бензини пайдо бўлади\nАвтобензининг сотувчиси сифатида "Nara-Komfort Servis" МЧЖ иштирок этмоқда. Бошланғич нархи 100 килограмми учун 600 минг сўмни ташкил этади.\nТОШКЕНТ, 17 сен — Sputnik. Ўзбекистон республика товар-хом ашё биржасининг биржа савдоларига илк бор Туркманистонда ишлаб чиқарилган импорт қилинган ECO-93 бензини қўйила бошланди.\nЎзбекистонда Аи-92 бензин яна арзонлашади\n“Автобензининг сотувчиси сифатида "Nara-Komfort Servis" МЧЖ иштирок этмоқда. Товарни етказиб бериш шартлари – EXW сотувчи омборидан олиб кетиш. Янги биржа товарининг бошланғич нархи маҳсулотнинг 100 килограмми учун 600 минг сўмни ташкил этади”, - дейилган миллий биржа хабарида.\nБир тонна бензин ўртача 1293-1370 литрни ташкил этади.\nБиржа савдоларида иштирок этиш учун ЎзРТХБ” АЖ да онлайн аккредитациядан ўтиш ва биржанинг брокери билан шартнома тузиш лозим.\nЕСO-93 автобензини Туркманистонда 2019 йилдан буён ишлаб чиқарилади. ЕСO-93 автобензинидан фойдаланилганда зарарли чиқиндилар миқдори – олтингугурт оксиди 50 баробар, азот оксиди – 5 баробар, углерод оксиди – 2 баробар, углеводород 20 фоизгача камаяди.\nЭнг кўп автотранспорт воситалари қайси ҳудуд аҳолисига тегишли\nДавлат статистика қўмитаси маълумотларига кўра, республика ҳудудларида энг кўп автомобиль Тошкент шаҳрида (417 646 та).\nТОШКЕНТ, 24 сен — Sputnik. 2020 йилнинг 1 январь ҳолатига кўра, Ўзбекистонда жисмоний шахсларга тегишли бўлган автотранспорт воситаларининг сони 2 580 133 тани ташкил этган.\nДавлат статистика қўмитаси маълумотларига кўра, мазкур автотранспорт воситаларидан:\nЕнгил автомобиллар – 2 410 421 та\nЮк автомобиллари – 150 294 та\nАвтобуслар – 5 072 та\nМикроавтобуслар – 10 590 та\nМахсус транспортлар – 3 756 та\n2020 йил 1 январь ҳолатига республика ҳудудларида энг кўп Тошкент шаҳри (417 646 та), Самарқанд (311 997 та), Тошкент (253 073 та) ва Фарғона (243 230 та ) вилоятлари аҳолисида автотранспорт воситалари мавжуд.\nЎзбекистон ташқи қарзи нега ошди - МБ рақамлари\n18:18 23.09.2020 (Янгиланган 18:32 23.09.2020)\nЎзбекистон ташқи қарзи 2020 йилнинг 1 ярим йиллигида 12,7% ошди. Бунга сабаб - COVID-19 сабаб юзага келган кризиснинг ижтимоий-иқтисодий таъсирини камайтириш харажатлари, деб тушинтирди МБ.\nТОШКЕНТ, 23 сен — Sputnik. Ўзбекистон умумий ташқи қарзи миқдори 2020 йилнинг январь - июн ойларида ўтган йилнинг ушбу даврига нисбатан 12,7%га ошиб 27,6 миллиарда долларни ташкил қилди, деб хабар қилмоқда Ўзбекистон Марказий банки.\nУшбу қарзнинг катта қисми давлат ҳисобига тўғри келмоқда. Умумий қарзнинг давлат улуши 17,48 млрд.$ (+10,7%) ва хусусий компаниялар улуши эса 10,127 млрд. $ ни ташкил қилди (+16,2%).\nДавлат қарзи таркибида 10 йил ва ундан ортиқ муддатга олинган қарзлар 20,3 миллиард долларни (73,5%) ташкил қилади. 1 йилдан 5 йилгача олинган қарзлар эса 3,395 миллиард долларни (12,3%) ташкил қилмоқда.\nМарказий банк хабарига кўра, ташқи қарзнинг ошиши COVID-19 тарқалиши туфайли юзага келган кризиснинг ижтимоий-иқтисодий оқибатларини бартараф этиш учун олинган ташқи қарзлар туфайли содир бўлган.\nБошланди: Аргентина ХВЖ кредитларини тўлашдан бош тортди\nЎзбекистон президенти март ойида COVID-19 оқибатларига қарши кураш учун капитали миқдори 1 миллиард бўлган Инқирозга қарши курашиш жамғармаси ташкил қилишни буюрган ва ҳукуматга давлат бюджетини молиялаштириш учун ташқи манбаалар қидириш топширилган эди.\nЭслатиб ўтамиз, Инқирозга қарши курашиш жамғармасига, жумладан Халқаро валюта жамғармасидан - 375 миллион доллар, Жаҳон банкидан - 295 миллион доллар ва Осиё Тараққиёт банкидан – 600 миллион доллар қарзлар жалб этилган эди.\nМаълумот учун, 2019 йилда Ўзбекистон ЯИМи 57,9 млрд. долларни ташкил қилган эди. Нуфузли Халқаро ташкилотлар Ўзбекистон ЯИМи 2020 йилда 5,0-5,8 %га ўсишини башорат қилишган эди. Лекин COVID-19 умумжаҳон эпидемияси туфайли ушбу прогнозлар 1,0-1,8% даржасигача қисқартирилди.\n16:51 24.09.2020 (Янгиланган 16:54 24.09.2020)\nРоссия АҚШ билан тузилган Стратегик ҳужумкор қуролланишни янада қисқартириш ва чеклаш тўғрисидаги шартномани узайтириш тарафдори. Бироқ Вашингтон янги талаб қўйиб, вақтни чўзмоқда.\nТОШКЕНТ, 24 сен — Sputnik. Галия Ибрагимова, Софья Мельничук. Россия Стратегик ҳужумкор қуролланиш тўғрисидаги шартномани (ДНСВ-3 – кейинги ўринларда) сақлаб қолиш тарафдори ва АҚШни буни узайтиришга чақирмоқда. Музокаралар ёз ойидан бери давом этмоқда. Вашингтон ҳужжатни қайта кўриб чиқишни талаб қилмоқда, Москва бирор бир нарсани ўзгартиришдан бош тортмоқда. Муаммо аслида нимада – РИА Новости ўрганди.\n“Биз муносабатларни кўрмаяпмиз”\n“Зудлик билан ҳал қилиш мумкин ва зарур бўлган биринчи навбатдаги масала, - бу, албатта, жуда тез орада, 2021 йил февраль ойида муддати ўз ниҳоясига етаётган Россия ва АҚШнинг Стратегик ҳужумкор қуролланиш тўғрисидаги шартномасидир. Биз америкалик ҳамкорларимиз билан музокаралар олиб бормоқдамиз”, - деди Владимир Путин БМТ Бош Ассамблеясининг 75-сессияси очилиш маросимида.\nРоссия президенти мамлакатларни янги ракета тизимларини кенгайтиришда ҳам вазминликка чақирди. Ўтган йили Қўшма Штатлар Ўрта ва қисқа масофага учувчи ракеталарни йўқ қилиш шартномасидан (ДРСМД) чиқди, шундан сўнг Москва Европада уларнинг жойлаштирилишига мораторий эълон қилди. Путин таъкидлади: “АҚШ бундай чоралардан ўзини тийиб турмаганга қадар”.\n“Биз, афсуски, таклифимизга оид муносабатни на америкалик ҳамкорАҚаримиз, на уларнинг иттифоқдошларидан эшитдик”, - дея қўшимча қилди у.\nСНВ-3 муддатини узайтиришни Антониу Гутерриш ҳам бир неча бор тавсия қилганди. АҚШнинг шартномага Хитойни ҳам жалб қилиш талабига эса БМТ бош котиби салбий муносабат билдирди. Россия доимий вакили Василий Небензя ҳам америкаликларни “катта хатодан” огоҳлантирганди.\nСтратегик хавфсизлик таянчлари\nДСНВ-3 – ядровий технологиялар устидаги назорат соҳасида энг муҳим ҳужжат. Москва ва Вашингтон уни 20210 йилда имзолаб, стратегик қурол-аслаҳаларини қисқартириш мажбуриятини зиммасига олган эди. Жараён етмишинчи йиллар бошида бошланганди. Ўшанда совуқ уриш душманлари биринчи Стратегик қуролланишни чеклаш тўғрисида шартнома (ОСВ-1) тузганди. Ўшандан буён бу борада еттита икки томонлама битим қабул қилинган.\nҒирром ўйини ёки қуролсизланиш бўйича халқаро шартномаларни бузиш кимга керак\nАҚШ буларни ҳеч қачон шубҳа остига қўймаган эди, лекин Дональд Трамп президентлиги ҳаммасини ўзгартирди. Оқ уй раҳбари келишувларни замонавий реалликка мослаштиришга интилмоқда, янги қуролланиш пойгаси истиқболи эса уни қўрқитмаяпти.\n2019 йил август ойида АҚШ ДРСМДдан чиқиш қарорини Россияга бўлган эътироз билан тушунтирди. Асосий эътироз – гўёки Москва ҳужжат билан тақиқланган SSC-8 ракетасини синовдан ўтказган (Россия таснифида – 9М729). Америкаликлар аниқ равшан далиллар тақдим этишмади.\nШундай бўлса ҳам, норасмий суҳбатларда улар тан олишганди: муаммо Москва хатти-ҳаракатларида эмас. Пентагон Хитойни ўрта ва қисқа масофага учувчи ракеталар ясашда гумон қилди ва Хитой ҳукуматини стратегик қуролланишга оид музокараларга қўшилишини талаб қилди. Пекин бу хоҳишларни эътиборсиз қолдирди.\nАҚШ БМТни яксон қилишга тайёр, Россия эса уни қутқариб қолмоқчи\n2020 йил май ойида АҚШ Очиқ осмон шартномасидан чиқди ва яна Москвани айблади. Эмишки, руслар назорат парвозларига тўсқинлик қилмоқда. Россия Мудофаа вазирлиги буни рад этди. Вазирлик америкаликлар космосни фаолроқ ўзлаштириш ниятида экани ва Очиқ осмон шартномаси уларни қўлларини боғлаб турганини тахмин қилди.\n“АҚШ ва НАТОни Хитойнинг ядровий дастури жадаллик билан ривожланиб бораётгани ташвишга солмоқда. Афтидан, хитойликлар бу масала бўйича Вашингтон ва Москва билан бараварликка эришиш ниятида”, - дея тушунтирди ёз ойида қуролланиш устидан назорат бўйича АҚШ махсус вакили Маршалл Биллингсли.\nДСНВ-3 Россиянинг тактик ядровий салоҳияти ошишини чекламаслиги ҳам Вашингтонни норозилигига сабаб бўлмоқда. Биллингсли стратегик қуролланиш верификацияси жорий механизмини ҳам танқид қилди.\nМунозаралар бошланган, лекин америкаликлар навбатдаги шартларни илгари суришди. “АҚШ суҳбатга энг янги Россия қуроллашини қўшишни талаб қилмоқда, бу кўра била туриб ўзини билмасликка олишни англатади”, - деди Россия вазири.\nУчрашувларнинг иккинчи босқичи сентябрь ойида якунланди – олдинга силжиш йўқ. АҚШда янги талаб – қўшимча битим қабул қилиш.\nАмерикаликлар унга нафақат стратегик, балки тактик ядровий қурол-яроғларни киритишни таклиф қилишмоқда. Ягона ён бериш – Вашингтон музокаралар жараёнига Хитойни қўшишни вақтинчи кейинга суришга рози бўлди.\n“Биз Россияга яхши таклиф билдирдик”, - деди Биллингсли.\nРоссия ТИВ Москва шартномани фақат ҳозирги кўринишида узайтиришини маълум қилди. Унинг амал қилиш муддати бир неча ойдан кейин тугайди, ва бирор бир нарсани ўзгартиришга вақт йўқ. Вазирлик келишиб олиш жараёнини америкаликларнинг ўзи чўзиб юборганини таъкидлади.\n“АҚШ манфаатлар мувозанати асосида бирор бир янгилик ишлаб чиқишга тайёр бўлса, унда битимни имзолаш мумкин. Бироқ вақт талаб этилади”, - дея вазиятни изоҳлади Россия ТИВ раҳбари ўринбосари Сергей Рябков.\n“АҚШ имтиёзлар ортидан қувмоқда”\n“Муқобиллар кўп эмас: ёки ДСНВ-3 ни ўзгаришсиз узайтириш, ёки батамом ундан воз кечиш”, - дея ҳисоблайди қуролланиш устидаги назорат масалалари бўйича мутахассис Евгений Мясников.\nУ шартноманинг асосий аҳамиятга эга жиҳатини стратегик қуролланиш верификацияси тизимда кўрада. “Авваллари бир-бирини ҳаракатларини назорат қилиш қийин эди. Томонлар энг ёмон сценарийдан келиб чиқишарди ва бу кескинликни кучайтирарди. Агар тизим қуласа, ўтмишнинг такрорланиши хавфи ўсади”, - дея огоҳлантиради эксперт.\nРоссия қирувчилари АҚШ бомбардимончисини чегарадан ҳайдаб юборди\nРоссия сиёсий тадқиқотлар марказининг (ПИР-Центр) янги технологиялар ва халқаро хавфсизлик бўйича дастури директори Вадим Козюлиннинг шубҳаси йўқ: шартномани узайтиришади. АҚШ талабларини у тиккан пулни ошириш ўйини сингари баҳолайди.\n“Трамп унга мос келадиган ролда: битим тузишдан олдин кўпроқ имтиёзларга эга бўлмоқчи. Лекин вақт деярли қолмади, америкаликлар эса муддатни узайтиришга рози бўлишади. Янги шартлар – кейинги муҳокамалар мавзуси. Бунинг устига Россиянинг ҳам тактик ядровий қурол-яроғ ва Европада америка қуролига доир таклифлари бор”, - дея фикр юритади эксперт.\nУ ДНСВ-3га учувчисиз учадиган тизимлар киритилмаслигини айтади, бироқ уларни ядровий қурол ташувчилари сифатида ҳам кўриш мумкин.\n“Учувчисиз учадиган қурилмалар Россиянинг кўплаб саволларига сабаб бўлади. Бундай олиб қаралса, бу қанотли ракеталар – кўп марта фойдаланиш туфайли жиддий хавф туғдиради. Лекин ДНСВ-3 бўйича учрашувлар доирасида Москва бу мавзуни ҳозирча жадаллаширмаяпти”, - дейди Козюлин.\nУнинг сўзларига кўра, назорат тизимини сақлаб қолиш ҳозир асосан АҚШга боғлиқ. Агар АҚШ мулоқотларга рози бўлса, келажакда унга Хитой, Франция, Буюк Британия, Ҳиндистон, Покистон – ядро қуролига эга бўлган давлатларни жалб қилиш мумкин.


Интернетда қозоғистонлик чол ва кампир замонавий мусиқаларга рақс тушгани акс этган видео оммалашиб кетди\n11:27 / 19.09.2015\nИнтернетда табассум уйғотувчи яна бир видео пайдо бўлди. Ушбу видеода миллий эркаклар бош кийими кийиб олган ва рўмол ўраб олган қозоқ миллатига мансуб чол ва кампир қандайдир кўнгилочар тадбирида машҳур замонавий қўшиқларга ёшлардан қолишмаган ҳолда рақс тушаётганларининг гувоҳи бўлиш мумкин.\nРолик “Вконтакте” ижтимоий тармоғидаги “Есьже, я приезжий!” гуруҳининг саҳифасида чоп этилди.\nВидеода узун соқолли чол ва оқ рўмол ўраб олган кампир Reel 2 гуруҳининг “I Like To Move” (“Мадагаскар” мультфильмидаги машҳур қўшиқ) қўшиғига жўшқин ҳаракатлар билан рақсга тушаётганларини кўриш мумкин.\nБироқ чол-кампир рақсбоп ашула тугагандан кейин ҳам тўхташ ниятида эмасди. Улар кореялик реп ижрочи Psy’нинг “Oppa Gangnam Style” ашуласини эшитишлари биланоқ ашуладаги ҳаракатларга монанд ҳаракатлар билан рақсни давом эттирдилар.


ЎзА - Маҳсулотлар Европага экспорт қилинмоқда\nМаҳсулотлар Европага экспорт қилинмоқда\n27.07.2018 16:34 Чоп этиш версияси\nСамарқанд туманидаги “Samfruit” МЧЖ шаклидаги Ўзбекистон – Швейцария қўшма корхонасида қайта ишланаётган қишлоқ хўжалиги маҳсулотлари Европа давлатларига экспорт қилинмоқда.\n2002 йилда фаолият бошлаган корхона йилига 10 минг тонна қишлоқ хўжалик маҳсулотларини қайта ишлаш қувватига эга. Хориж технологиялари асосида қуритилаётган маҳсулотлар хомашё сифатида экспорт қилинади.\n— Айни пайтда 50 га яқин турдаги маҳсулотни экспорт қилаяпмиз, — дейди корхона муҳандис технологи Воҳид Болиев. — Европада мазкур маҳсулотларга талаб анча юқори. Шу боис маҳсулот сифатини янада яхшилаш ва турини кўпайтириш борасида қатор лойиҳалар устида ишлаяпмиз. Жорий йил якунига қадар маҳсулот экспортини икки баробар ошириш режалаштирилган.\nАлишер Исроилов, (сурат) ЎзА


Узбек Хикоялар 2022\nVatanda.Com » Хикоялар\nЭнг яҳши ака\nБанкнинг ёнида катта-қип-қизил ўта ҳашамдор машина турарди. Унинг ёнида эса кичкина, етти–саккиз яшар болакай, унга тикилиб қолганди...\n“Бир куни менинг қабулимга ёши олтмишлардан ўтган киши ўзининг тахминан ёши ўттизларда бўлган ўғли билан кирди. Йигит отасининг қўлидан ушлаб олган, унга ниҳоятда ғамхўр эди. Унинг уёқ-буёқларини тузатиб қўяр, унга беҳад эътиборли эди. Унинг отаси бемор экан. Уларнинг муаммосини сўраш ва анализларга кўз ташлаш асносида отасининг ҳаракатлари ғайритабиий эканлигини сездим. Ўғли отасининг ақли заиф эканлигини айтди. Мен отасига ким қараши ҳақида сўрасам ўғли “мен” деди. Мен: “Нега энди бирор-бир хизматкор олмайсиз?”, деб сўрадим. Ўғли деди: “Чунки отам ёш болага ўхшаб қолганлар. Ҳеч шикоят қилмайдилар. Хизматкор у кишига азият бериб қўйиши ёки хизматда нуқсонга йўл қўйиши мумкинми деб қўрқаман”...\n🌱🌹ИЙМОН қадрини биламизми?\n- Домла, бу кишига калимаи шаҳодатни айтдириб, талқин қилиб юборсангиз, – деб, ёнида ўтирган америкалик - сариқдан келган кишига ишора қилди...\nРум шахрига бир ёш савдогар ташриф буюрди. Бу шахарда машхур бир тикувчи бор эди. Ёш савдогар шу чеварда кийим тиктиришни хохлади...\nЭрни даволовчи дори\nБир аёл дугонасини олдига келиб эридан шикоят қила бошлади:\n- Эрим қачон уйга келса менга ташланади, бақиради, тергайди, бундан қутулишни иложи бўлмаяпти...\nФарзандларини еру кўкка ишонмай юрган Фотимани Аллоҳнинг яна бир имтиҳони кутарди. Бир куни гўдак ўғли Муҳаммад атак-чечак қилаётиб, йиқилди. Шунда ерда ётган бир шохча унинг кўзига заха етказди. Орадан уч-тўрт кун ўтгач, она фарзандининг кўрмаётганини пайқаб қолди. Фотима дунёни унутди. Аллоҳга нола қилди. Шу топда у ўғлининг кўра олиши эвазига ҳамма нарсасини беришга тайёр эди. Катта ўғли билан бирга бухоролик машҳур табибникига жўнади...\nҚишлоқдан бир камбағал киши, қўлида бир косада тўла узум ила Расулуллоҳ саллоллоҳу алайҳи ва саллам ҳузурларига, ҳадя қилмоқ ниятида келди...\nЎғлингизга ҳаридор бўлиб келдик\nУлар тўртинчи қаватдан жой сотиб олиб, илк бора айвонга чиқиб нонушта қилишарди. Йигитнинг кўзи рўпарадаги худди шундай айвонда кир ёяётган қизга тушиб қолди. У илгари ҳовлида яшаганигами, бундай ҳолни кўрмагани учунми, ғалати бўлиб кетди...\nКуёвининг жавобидан йиғлаган қайнота\nМарв шаҳри қозиси, қизининг бўйи етиб қолганини сезиб, унга мос куёв қидира бошлади.\nҚадим замонда бойлиги билан мақтанувчи ҳукмдор бўлган эди. У қаерга бормасин, хазинасидан бир қисм олиб, уни бошқаларга кўз-кўз қилар эди...


САХОВАТНИНГ ЁРҚИН ИФОДАСИ » Past Darg'om haqiqati\nБош Сахифа » САХОВАТНИНГ ЁРҚИН ИФОДАСИ\nМуаллиф: Admin дан 20-05-2017, 13:39, курилди: 121\n- Ижтимоий кўмакка муҳтож инсонларнинг кўнглини кўтариш ва турмуш шароитини яхшилашга ҳисса қўшиш ниятида амалга оширилган бу тадбирдан барча мамнун, - деди Ўзбекистон Республикаси Касаба уюшмалари федерациясининг Самарқанд вилоятига бириктирилган вакили Ғофуржон Ҳамидов тўйболаларни шодиёна кун билан муборокбод этаётиб. - Бугунги хайрия тадбири мамлакатимизнинг ҳар бир фуқароси давлатимиз эътиборида эканининг ёрқин намунасидир.\nТантанада сўзга чиққан фахрийлар, жамоатчилик вакиллари тўйболаларни қутлаб, Ватан тараққиёти йўлида баркамол авлод бўлиб етишишлари, юрт довруғини дунёга тарата оладиган муносиб фарзандлар бўлиб камол топишларига тилак билдиришди.\n- Бугун биз учун унутилмас кун бўл¬ди, - дейди Бўстон маҳалласида яшовчи Фарҳод Эргашев. Бугун ўғлим Исломжоннинг суннат тўйи давлатимиз томонидан катта тантана қилиб ўтказилганлиги бизни қувонтирди.\n- Китоблар, велосипед яна бир талай совға-саломлар олган ўғлим Суҳроб ниҳоятда бахтиёр. Оиламизга, ўғлимнинг қувончига қувонч қўшган юртимиз раҳбарига минг бора раҳмат, - деди олтиқаҳрамонлик Феруза Мардиева.\nТўйболаларга туман ҳокимлиги, ҳомий ташкилотларнинг совғалари, турли мавзудаги китоблар тўплами ҳамда "Халқ банки" туман филиалида улар номига очилган ҳисоб рақамига 1 миллион сўмдан пул маблағлари қўйилган омонат жамғарма дафтарчаси топширилди.


18 апрел 2021, Тошкент вақти: 17:25\nМилиционерлар гиёҳвандлик моддаси савдоси билан шуғулланувчи шахсларнинг жиноий ишини ёпиш учун улардан бир миллион сўм пора талаб қилган. Улар ушбу суммадаги пулни олаётганида Миллий хавфсизлик хизмати ходимлари томонидан ушланган ва жорий йилнинг май ойидан буён эҳтиёт чораси сифатида ҳибсда сақлаб турилган эди.\nУшбу жиноий гуруҳ аъзолари орасида Урганч шаҳар ички ишлар бўлимида ишлаган мансабдор шахслар бор. Масалан, Мадиёр Исмоилов шаҳар ички ишлар бўлими тергов бўлимида бўлинма бошлиғи лавозимида ишлаган. Улуғбек Қурбонов эса жиноят қидирув бўлинмаси бошлиғи эди.\nАйблов хулосасига кўра, берилган поранинг 500 минг сўмини Мадиёр Исмоилов ўзлаштирган. Қолган пул эса гуруҳнинг бошқа аъзолари ўртасида тақсимланган.\nСудья Гурчеҳра Қулимова раислигидаги суд ҳайъати М.Исмоиловни 11 йилга, У.Қурбоновни 8 йилга, собиқ тезкор ходимлар Р.Худойберганов, О.Ниёзматов ва Й.Салаевни эса 7 йилдан қамоқ жазосига ҳукм этди.\nСуд ҳайъати милиционерларга пора берган, гиёҳванд моддалар билан савдо қилган шахслар устидан ҳам ҳукм чиқарди. Муқаддам судланган Бозорбой Каримов ва муқаддам судланган Жуманазар Йўлдошевнинг ҳар бири 12 йилга озодликдан маҳрум этилди.


Тайван Осиëда биринчи бўлиб гейлар ўртасидаги никоҳни легаллаштирди\nТайванлик гейлар ва улар тарафдорлари парламент қабул қилган янги қонунни байрам қилмоқда.\nТайван парламенти айни жинсдаги эркак ва аëлларнинг никоҳдан ўтишини легаллаштирувчи қонунни қабул қилди.\nДепутатлар муҳокамага қўйилган уч лойиҳадан энг прогрессив деб кўрилганини маъқулладилар. Тайван гейлар никоҳи легаллаштирилган биринчи Осиë давлати бўлди.\nЯнги қонун¸ бир хил жинсли оилаларнинг бола асраб олишига ҳам рухсат беради ва президент Цай Инвэнь қўл қўйганидан сўнг кучга киради.\nМамлакат Конституциявий суди 2017 йили асосий қонунга мувофиқ гейларнинг никоҳ ҳақига эга экани тўғрисида қарор чиқарган ва парламентга қонунчиликка тегишли ўзгартиш киритиш учун икки йил муҳлат берган эди.\nАйни пайтда¸ Осиëнинг бошқа давлати – аксарият аҳолиси мусулмон бўлган Брунейда апрель ойида гомосексуаллар учун ўлим жазоси белгиланди.\nБу қарор халқаро майдонда кескин қораланиб¸ Ҳолливуд юлдузлари Бруней султонига қарашли АҚШ ва Британиядаги меҳмонхоналарни бойкот қилганидан сўнг¸ султон гейлар учун ўлим жазоси берилишини тўхтатишга мажбур бўлди.


Сафо Урганжи: Турон мусофирлари (Муҳожирнинг ён дафтаридан) (1) « Ўзбекистон Халқ Ҳаракати\nСафо Урганжи: Турон мусофирлари (Муҳожирнинг ён дафтаридан) (1)\n24 July 2014 - 9:58\nЎзбек Адабиёти аҳли Совет-Рус мустамлакасидан мустақилликка чиққанимиздан сўнг маънавий ҳаётда, адабиётда ва санъатда катта бир юксалиш кутган эди. Чунки Совет давридаги таъзйиқ ва цензура бартараф қилиниб, ҳурриятга эришамиз деб умид қилинганди. Аммо ундай бўлмади. Ўзбекистонда ҳокимиятда қолган коммунистлар Совет давридан ҳам қаттолроқ бир сиёсий режим иншо этдилар ва бутун соҳаларда бўлгани каби адабиёт устида хам давлат назорати ўрнатилди.\nБу таъзйиқ ва босимга бардош бермаганлар юртдан чиқиб кетишди, шароитга кўникканлар ўз “асарлари”ни режим қолипига мослаб, чоп эта бошладилар ва саҳнага Сталин даврида босилган асарларга ўхшаш руҳсиз ғиштлар китоб расталарини тўлдирди.\nФақат ўзбек ёзувчиларининг ҳаммаси ҳам бу зулмга бош эгди, десак адолатсизлик бўларди. Бу сиёсий режим назорати остидаги жамият ичида яшаб, режим разолатларини фош қилишга жасорат кўрсатганлар ҳам бор ва улар ўз асарларини ёзишда давом этмоқдалар.\nЎХҲ вебсаҳифаси шу жасорат соҳибларидан биттасининг асарини чоп этишга қарор қилди. Унинг тахаллуси Сафо Урганжи. Бир нечта роман ва қиссалар муаллифи, аммо бу асарлардан ҳеч бири ҳалигача дунё юзини кўрмаган. Иншооллоҳ, каримов режими қулагандан сўнгра бу асарлар мажмуаси бир неча жилд ҳолида тўла босилажакдир.\nҚуйида муаллифнинг “Турон мусофирлари” асарининг илк бобларини ўқийсиз.\n(МУҲОЖИРНИНГ ЁН ДАФТАРИДАН)\nМен яшаб турган замонимиз ёки президент Каримов ҳақида ёзмадим. Каримов ҳеч ким эмас, аслида президентлик нари турсин, унинг қўлидан эшак бозорида даллоллик қилиш келмайди. Лекин 25 йилдир бизга “президентлик қиляпти, бунга қандай эришди? дейишлари мумкин. Жавобимиз шу: Биз туфайли эришди! Қуръони каримдаги “Сиз лойиқ бўлган раҳбар тарафидан бошқарилажаксиз” оятидаги ҳикматнинг зуҳуроти бу. Раҳбар ношуд, аммо уни ҳокимиятга келтирган бизмиз, бизнинг ношудлигимиздир.\nРаҳбарда дину диёнат йўқ деб, кўриб-билиб туриб, дину диёнатни сотиш яхши иш эмас. Балки, Каримов биз учун бир кўзгудир. Балки, ундаги содир бўлаётган воқеа-ҳодисалар – бизнинг қиёфамизнинг акс-садоларидир. Бизлар унинг қиёфасида ўзимизни томоша қилаётгандирмиз! Балки, у бизга Аллоҳнинг жўнатган жазосидир! Эътиқодсизлигимиз, иймонимизнинг сустлиги учун балки товон тўлаётгандирмиз?! Мол-дунё, ўткунчи ҳою ҳаваслар деб, ор-номусдан кечиш инсонийликка тўғри келмайди. Чунки, ҳамиятсиз яшашдан кўра, ўлим афзалроқдир. Ҳамма айтаётганидек, бизни қулга айлантирган мустақиллик ҳам эмас, Каримов ҳам эмас. Ўзимизнинг ноқобил феълимиз. Бизни эшак қилиб миниб олган жоҳиллигимиз. Ялтоқланишни яхши кўрамиз, ёлғон гапириш, мақтанчоқлик ва сохтакорлик – бизнинг турмуш-тарзимизга айланган. Тўғри сўзласак, ҳалол меҳнат қилсак, ўша кун ёрилиб ўламиз. Риёкорлик қилмасак, фитна қўзғаб турмасак, юрагимиз ёрилади. Бир-биримизни сотмаган кунимиз, тун бўйи ухлай олмай чиқамиз. Ҳассасини йўқотган кўр сингари нима қиларимизни билмай қоламиз. Қизиғи, биз яхши ишларга ҳафсала қилмаганимиз, яхши нарсаларга рағбат кўрсатмаганимиз каби ёмон ишларга ҳафсала билан ёндашамиз, охири йўқ нарсаларга рағбат кўрсатамиз. Асносида, умримиз қўрғонини ўзимиз вайрон этиб, ҳаётимиз боғларини ўзимиз пайҳон этамиз. Пировардида, қадр-қимматимиздан, озодлик ва ҳурлик чўққилари ато этмиш сарватларимиздан айриламиз. Хор бўламиз, зулм ва истибдодга мубтола бўламиз…\nБиз кеча ҳам шундай яшардик. Бугун ундан ҳам бешбаттар яшаяпмиз. Эртага… Шу учун туркистонликларнинг ўтмиши ва келажаги ҳақида ёздим. Миллат ва динни сотган подшолар, руҳий раҳнамолар ва ўзим ҳақимда ёздим. Тўрт юз йилдан буён занжирбанд этилган, топталган ор ва номус ҳақида ёздим. Орзуларим ва армонларим ҳақида, йирингга айланган юрагимнинг қонлари ҳақида ёздим. Бизда сотқинлар билан фидойилар бир-бирларидан фарқланмайдилар. Қайтанга, хиёнаткорлар кўпроқ қадрланадилар. Битта мустабидни йиқитган билан бизнинг касални даволаб бўлмайди. Катта душманимиз бўлмиш жаҳолат бизнинг ичимизда экан, юрт тузалиши учун аввало ўзимизни тузатишимиз керак. Бу битта, ўнта, юзта мустабидни тахтдан ағдаришдан қийинроқ. Мустабидлар келиб кетаверадилар, жаҳолат бир ёпишса, кетказиб бўлмайди. Туркистон деганда мен ўзимни тушунаман, ўзимни Туркистон деб ўйлайман.\nДиним Ислом раҳбар бўлса, миллий туйғу тирик бўлса, мен тирикман, улар ўлган кун мен ҳам ўламан. У ҳали тирик, Диним абадийдир… Ота-онамнинг, болаларимнинг, невара-чевараларимнинг дунёда минг йиллар яшаб қолиши мана шу икки жиҳатга боғлиқ. Бироқ улар буни билмайдилар. Миллатнинг кўзлари кўр, тиллари соқов… Зиёлилари ва раҳнамолари миллатни шу кўйга туширдилар. Мансабни, дунёни дея, ор-номусларини – келажакларини соттилар. Улар Туркистонни эмас, дини исломни эмас,ўзларини хорладилар. Ўғиллари ва қизларини, невараларини таҳқирладилар. Ота-боболарининг юзига оёқ босдилар. Ўзларининг йўлларини ўзлари кесиб қўйдилар. Очкўзлик, калтафаҳамлик, оғзиолалик бизларни балчиққа ботирди…\nМен йиллар асносида, муҳожирлик заҳматини тотиб яшаяпман. Ватанимдан, миллатимдан жисман айроман. Аммо, улар билан руҳан биргаман. Улар йиғласа йиғлайман, улар кулса куламан. Афсуски, улар тўрт юз йилдан буён қон йиғлаяптилар. Хандон отиб кулишни ёдидан чиқариб қўйганлар. Бироқ, уларни ёлғонларга сота олмайман, уларнинг қадр-қимматини олтин-кумушлар билан ўлчаш, менинг қўлимдан келмайди. Менинг бошқа кўпчиликлардан фарқли томоним, ана шунда.\nАвтобус автокалоннага ўхшаш бир иншоот олдида тўхтади. Маҳобатли дарвоза бир томонга сурилгач, ичкарига кирди. Ҳудуд ўртасидан кесиб, яна бир кичикроқ дарвозага етгач, мотори ўчди. Шунда дарвоза орасига ўрнатилган эшик очилиб, ичкаридан ўн чоғли дуркун йигитлар пастга тушдилар. Йўлда тушиб қолмоқчи бўлган икки кимса биринчи бўлиб автобусдан чиқди. Қолганларнинг шошаётган жойлари йўқ эди. Икки кимсанинг ўрта бўйли, ғўлароқдан келгани паспортини сўраган эди, ичкаридан чиққан йигитлардан бири ўзлари чиққан темир эшикни кўрсатди.\n– Киракашлар ўзлари бошлаб келган ҳар битта кимса учун ҳақ оладилар. Йўлбошловчи ишизловчиларни киракашлардан сотиб олгач, бу жойга етказади. Ва у ҳам эшикдан кирган ҳар одам учун ишберувчидан хизмат ҳаққи ундиради. Сизларнинг ким эканликларингизнинг улар учун қизиғи йўқ. Уларга одам сони қанча кўп бўлса, шунча яхши.\nАнграйиб қолган икки йигит бир-бирига бир муддат маъносиз термулиб турди.\nИморатнинг асосий ҳовлиси орқада эди, шекилли, ичкарига қараган деразаларга ва эшикка ғишт уриб, суваб ташланганди. Деворнинг ҳар ерида оқаринқираб турган сувоқлар шундан дарак берарди. Ўн дақиқа олдин кириб келган ишизловчиларнинг юк сумкалари ғиштлаб ташланган эшик зинапояси устида қалашиб ётарди. Бу гўша ишизловчиларни истаганча ушлаб туриш учун жуда мустаҳкам қилиб қурилган эди. Одам савдоси билан шуғулланувчилар бунинг орқасидан мўмай даромад ундирардилар. Ҳовлининг уч томонида энсиз, айтганимиздек, узун қурилган учта даҳлизсимон ётоқхона бор эди. Чеккада бир кичик ошхона бўлиб, унда овқат тайёрлаш учун шароит йўқ эди. Чой қайнатиш учун “Теfal” русумидаги иккита электр чойгум қўйилганди.\nЙигирматача пиёла ва ўнта тақсимча хонтахта устида дасталанган турарди. Пиёла ва тақсимчаларнинг бундай тақчиллиги ҳар кун келиб, ҳар кун кетадиган юзлаб ишизловчиларнинг ичкарида қалашиб кетиб, бу ерни расво қилиб юбормасликлари учун эди. Озиқ-овқатларини жамлаб, ўзлари билан олиб юрадиган ишизловчиларнинг тамадди қилгилари келса, бу ерда бир пиёла иссиқ чой ича олардилар, холос. Тағин ҳовлининг бир бурчагида кичкина эшик бўлиб, ундан тўлароқ одам сиқилиб зўрға ҳожатга кирарди. Хуллас, барчаси ишизловчиларни қатьий назоратда ушлаб туришга мосланганди. Ҳожатхонанинг эшигидан бошқа бирор жойида тирқиши йўқ эди. Шу боис кириб чиққан одамнинг уст-бошига ўрнаб қолган қўланса ҳид анчагача тарқамасди. Исталмаган жойга кириб чиқишга мажбур бўлганлар шерикларига яқинлашмасдан, анча пайт ҳовлида айланиб юрардилар.\nЯна бу жойда кўзга яққол ташландиган нарса мункиллаган бир ўрис кампир эди. У ҳожатхона билан ошхонага кириб-чиқиб, супур-сидир билан шуғулланар, ахлатларни йиғиб, ҳожатхона ёнбошидаги чиқиндиқопларга жойлар, биров билан иши йўқ эди. Унинг даҳандаги лиқиллаган тиш каби омонат туриши ҳар қандай кимсада шарти кетиб, парти қолган бир шўрлик экан-да, деган таассурот уйғотарди. Шу чоққача унинг гапирганини ҳеч ким эшитмаганди. Тол хипчинидек букчайган қомати, буришиқ юзидаги ажинлари уни ўта сирли кўрсатарди. Панжалари мумиёланган мурданики сингари тиришиб, кўкарган томирлари бўртиб турарди. У ҳеч қачонда бировнинг кўзига тикка боқмас, оғзида қолган бир-икки тишини кўриш мумкин бўлса-да, осилган қовоқлари орасига яширинган кўзларини кўришнинг имкони йўқ эди. Шу сабаб унинг ички дунёси хусусида томдан тараша тушгандек, илкисдан аниқ гап айтиб бўлмасди. Бу жойнинг умумий манзараси мана шулар ва яна урушқоқ бир даканг хўроздан иборат эди. Юқоридагиларга ишизловчиларни жойлаштираётган шотирларнинг зардали дўқ-пўписаларини қўшсак, таърифимиз тўлиқроқ чиқарди.\n– Нимага қоққан қозиқдек қотиб турибсизлар? Келиб, ўрнашиб олинглар. Беш дақиқадан кейин чироқлар ўчади! – деди уларга шотирлардан бири.


СЕКТОРЛАР НИМА БИЛАН БАНД? — Ishonch Gazetasi\nСЕКТОРЛАР НИМА БИЛАН БАНД?\nМамлакатимизда халқ дардига қулоқ тутиш, оғирини енгил қилишда жуда катта ишлар олиб борилмоқда. Бунда секторлар қандай вазифани бажаряпти? Бу борада халқнинг фикри қандай? Ушбу саволларнинг жавобини Навоий вилояти ҳокимлигининг “Дўстлик байроғи” газетасимухбири Зебо Қутлиеванинг Кармана туманига бириктирилган секторлар фаолиятидан сўзлаган қуйидаги мақоласидан топасиз.\nхалқ розилиги ва аҳоли фаровонлигида акс этади\nАҳоли турмуш фаровонлигини янада ошириш, ҳаёт тарзини ўзгартириш, дарду ташвиши ва муаммоларини ўрганиб, ўз вақтида ҳал этиш ҳамда бу борада янгича тизимни яратиш юртимизда энг устувор масалалардан бирига айланди.\nДавлатимиз раҳбарининг 2018 йил 8 августда эълон қилинган “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги қарорида айнан шунга алоҳида эътибор қаратилди. Ҳужжат доирасида аҳоли турмуш даражасини янада яхшилашнинг самарали механизми йўлга қўйилди. Президентимизнинг жорий йил 8 январда имзоланган “Ҳудудларни комплекс ижтимоий-иқтисодий ривожлантириш бўйича секторлар фаолиятини янада такомиллаштиришга доир қўшимча чора-тадбирлар тўғрисида”ги қарори эса халқ билан манзилли мулоқотнинг йўлга қўйилиши ва секторлар фаолиятидаги қатор камчиликларни бартараф этишга имкон яратди. Унда сектор раҳбарларининг зарур ташкилий ва молиявий ваколатлари, шунингдек, соҳага замонавий ахборот-коммуникация технологиялари жорий этилиши белгиланди. Бу эса секторлар кесимида ишларни ташкил этиш сифатини ошириб, аҳоли билан очиқ, тўғридан-тўғри мулоқотни кучайтирмоқда.\nХусусан, вилоятимиз туман ва шаҳарларида ҳам янги тизим асосида ҳокимлик, прокуратура, ички ишлар ва давлат солиқ бошқармаси ҳудудий органлари раҳбарлари бошчилигидаги тўртта сектор фаолият кўрсатмоқда.\nКармана тумани ҳокимлигига ҳудуддаги “Тошработ”, “Паҳлавон”, “Деггарон”, “Малик”, “Сардоба”, “Дўстлик”, “Азамат”, “Дўрман”, “Қаҳрамон”, “Кумушкон” маҳаллалари бириктирилган бўлиб, уларда 28 минг 521 киши истиқомат қилади. 18 та кам таъминланган ва 326 та ижтимоий ҳимояга муҳтож оила мавжуд.\n– Одамларнинг оддий ҳаётий эҳтиёжлари, муаммоларидан вақтида хабардор бўлиш, мақбул ечим топиш, халқ ташвиши билан яшаш ҳар биримизнинг қатъий қоидамизга айланди, – дейди туман ҳокими, 1-сектор раҳбари Ф. Умаров. – Ишларимизни амалда намоён бўладиган даражада ташкил этишни замоннинг ўзи тақозо этмоқда. Пировардида, муаммоларнинг асосий қисми жойида ҳал қилиниб, норозиликлар ва сарсонгарчиликларнинг олди олиняпти.\nЎтган йил давомида сектор бўйича жами 546 нафар кам таъминланган, ногиронлиги мавжуд шахслар ва ижтимоий ҳимояга муҳтож оилага амалий ёрдам кўрсатилди. Сектор ҳудудида истиқомат қилувчи 632 нафар фуқаро иш билан таъминланди. Эҳтиёжманд оилаларга озиқ-овқат маҳсулотлари, ногиронлиги бор фуқароларга эса турли реабилитация маҳсулотлари берилди.\nХотин-қизлар бандлигини таъминлаш мақсадида 102 нафар хотин-қизга имтиёзли кредит асосида замонавий тикув машинкалари олиб берилди.\nБундан ташқари, секторда янги иш ўринлари яратиш мақсадида 749 миллиард 200 миллион сўмлик 31 та лойиҳадан иборат манзилли дастур ишлаб чиқилган. Уларни жорий йилнинг сўнгигача амалга ошириш кўзда тутиляпти. Натижада 1 минг 544 та янги иш ўрни яратилиб, бюджетга 105 миллиард сўмлик қўшимча солиқ туширилади.\nТумандаги “Янгиобод”, “Уйрот”, “Айрончи”, “Хончарбоғ”, “Арабхона”, “Шибзон”, “Нурафшон”, “Аллон”, “Юқорибуғ” маҳалла фуқаролар йиғинлари ҳудудларида туман прокурори раҳбарлик қилаётган 2-сектор фаолият олиб боради. Сектор фаолиятида аниқланган муаммоларни манзилли бартараф этиш бўйича 2019 йилга мўлжалланган йўл хариталари ишлаб чиқилиб, ижроси юзасидан ишлар бошлаб юборилди. Жумладан, кам таъминланган, эҳтиёжманд оилалар ҳар доим эътиборда.\nҲудудда тадбиркорликни ривожлантириш мақсадида “Аллон” МФЙдаги “Жавоҳир Жавлон Кармана” оилавий корхонасига иссиқхона қурилиши учун 180 миллион сўм миқдорида банк кредити ажратилиши таъминланди. “Хончарбоғ” МФЙда яшовчи Н. Сафарова, Н. Шокирова, У. Илясоваларга тикувчилик фаолияти билан шуғулланиш учун имтиёзли кредит ажратилишига кўмаклашилди.\nШу ўринда айтиш зарур, “Нурафшон” маҳалласи аҳолисини тоза ичимлик суви йўқлиги қийнаб келаётганди. Сектор мазкур муаммонинг бартараф этилишида ташаббус кўрсатди. Қувурлардаги барча носозликлар бартараф этилиб, 80 дан ортиқ хонадон узлуксиз ичимлик суви билан таъминланди. Бундан ташқари, “Уйрот”, “Арабхона”, “Шибзон” маҳаллалари аҳолиси ҳам тоза ичимлик сувидан баҳраманд бўлишаётганидан бахтиёр.\n– Илгари сувни қўшни қишлоқдан ташиб келтирардик, – дейди “Нурафшон” МФЙда яшовчи З. Эшмуродова. – Ёш болали ёки қаровчиси йўқ кексалар учун бу қийинчилик туғдирарди. Ўтган йилнинг охирида бундай сарсонгарчиликдан батамом қутулдик. Ҳудудимизга ҳам ичимлик суви келди. Ҳозирда унинг ҳар томчисидан оқилона фойдаланишга ҳаракат қиляпмиз.\n3-секторга қарашли ҳудудларда айни кунда 2 та мактабгача таълим муассасаси ва 5 та умумтаълим мактаби фаолият кўрсатяпти.\nСектор томонидан ҳудудни ижтимоий, иқтисодий ва сиёсий ривожлантириш, аҳоли учун муносиб турмуш шароити яратиш бўйича тизимли ишлар олиб бориляпти.\n– Ўтган йил давомида 154 та мурожаат қабул қилинди, – дейди сектор ишчи гуруҳ котибаси М. Собирова. – Уларнинг асосий қисмини тиббий ёрдам, ижтимоий ва ҳуқуқий масалалар ташкил этади. Бундан ташқари, жисмоний ва юридик шахслар билан 35 маротаба сайёр қабул ўтказилди. Аризалар тегишли мутасаддилар иштирокида ўрганилиб, аксарияти жойида ҳал этилди. Айрим мурожаат эгаларига керакли тавсия ва маслаҳатлар бердик.\nЎтган даврда 3 минг 754 метр ички йўл таъмирланди. 11-умумтаълим мактабига бориладиган пиёдалар йўлакчаси янгидан қурилиб, ўқувчиларнинг хавфсизлиги таъминланди.\n“Пахтаобод” маҳалласида яшовчи А. Баҳронов фуқаролик паспорти йўқолганлиги сабабли кўп муаммоларга дуч келаётганди. Никоҳ гувоҳномаси, фарзандининг туғилганлиги ҳақидаги ҳужжати ҳам йўқ эди. Сектор унинг бу муаммосини ўрганиб, тезда ҳал этди ва керакли барча ҳужжатлар олинишида кўмаклашди. А. Баҳронов оворагарчиликларга барҳам берилганидан хурсанд.\nШу ҳудудда истиқомат қилаётган З. Жумаева эса оиласидаги етишмовчилик сабаб ногиронлиги бор фарзандига махсус кроват ололмай юрган эди. Сектор ёрдами билан унинг муаммоси ўз ечимини топди. Янги буюм боласини парваришлашга ёрдам бераётганидан онанинг кўнгли шод.\n“Камолот”маҳалласида яшайдиган М. Жабборова узоқ йилдан буён оёқ оғриғидан азият чекади. Яқинлари, қўни-қўшниси унинг ҳолидан тез-тез хабар олишади. Аммо оилавий шароити туфайли кўп дори-дармонга ва қаровга муҳтожлик сезарди. Бу масалада сектор раҳбарига мурожаат қилди. Муаммо эътиборсиз қолмади. Майсара опага керакли дори-дармон олиб берилиб, алоҳида ҳамшира ҳам бириктирилди.\n4-сектор штаби Кармана туманидаги 2-сонли болалар мусиқа ва санъат мактаби биносида жойлашган. Унинг зарур жиҳозлар ва ахборот коммуникация технологиялари билан таъминлангани мурожаат эгаларига қулайлик яратяпти.\nСектор ҳудудида 13 та маҳалладаги 8 минг 612 та хонадонда 44 минг 375 киши яшайди. Ҳудудда жойлашган давлат муассасалари, тадбиркорлик субъектларидан фойдаланган ҳолда ўтган йилда 978 та янги иш ўрни яратилди.\nЎтган йил давомида ҳудудда қатор курилиш, таъмирлаш ва ободонлаштириш ишлари олиб борилди. Жумладан, 5 та умумтаълим мактаби таъмирдан чиқарилди. 2 та хусусий мактабгача таълим муасасаси янгидан қурилиб, фойдаланишга топширилди. Шунингдек, хусусий клиника қурилиб, 35 та янги иш ўрни яратилди. Бундан ташкари, сектор ҳудудида жойлашган Қосим шайх, Хўжа Хисрав ва Мирсаид Баҳром мақбаралари тўлиқ таъмирдан чиқарилди.\nСекторда ҳар пайшанба тадбиркорлар куни сифатида белгиланган. Шу куни ишбилармон соҳа вакиллари билан учрашувлар ўтказилиб, уларга кўмаклашиш, мавжуд муаммоларини бартараф этиш мақсадида тегишли корхона ва ташкилотларга топшириқлар берилмоқда. Бундан ташқари, аҳоли билан учрашувларда ҳар бир оилада тадбиркорлик муҳитини яратиш тавсия қилиняпти. Имтиёзли кредит маблағлари ажратилиши учун 459 та мурожаат эгасига тавсиянома берилди.\n– Вақтинча ишсизлигим сабаб иқтисодий жиҳатдан кўп қийналдим, – дейди “Арғун” маҳалласида яшовчи М. Ярмуҳаммедова. – Маҳалла тавсияси ва сектор ёрдами билан имтиёзли кредит олиб, тадбиркор сифатида фаолият бошладим. “Ширин диёр” оилавий корхонасини ташкил этганман. 10 нафар ишчи билан 20 турдаги ширинлик ишлаб чиқарамиз. Фаолиятимни янада кенгайтириш ниятим бор.\nИслоҳот – ислоҳот учун эмас, халқ учун хизмат қилса, бугунимиз гўзал, эртамиз янада фаровон бўлаверади. Халқ ишончи, унинг розилиги сиёсатнинг бош мезонига айлангани эса тараққиётимизнинг муҳим кафолатидир.\n“Дўстлик байроғи” мухбири\n2019 йил 12 февраль, 13-сон\n“Дўстлик байроғи” газетаси\nЕЧИМИНИ КУТАЁТГАН МАСАЛАЛАР жамоатчилик комиссияси эътиборида\nДавлат газетаси хусусий тадбиркор ихтиёрига ўтса, нима бўлади?\nШерали Жўраев, Муножот Йўлчиева, Абдуҳошим Исмоилов…\n«КАРАНТИН ЕНГИЛЛАШГАНИ, ВИРУС ТУГАЯПТИ ДЕГАНИ ЭМАС»\nЎзХДП раиси Улуғбек Иноятов 2,5 миллион сўм маошга камида…\nИшончнинг қудратли кучи\nАввалгиси\tКейингиси 1 - 16


Жиззахда Cobalt чирпирак бўлди. Қурбон бор | Qalampir.uz\nЖиззахда Cobalt чирпирак бўлди. Қурбон бор\nЖамият\t09 Май 11:30 10021\nКеча, 8 май куни соат 09:00 ларда Жиззах вилояти, Ғаллаорол тумани ҳудудидан ўтувчи “Тошкент-Термиз” М-39 автомобиль йўлининг 1029 км.да юз берган йўл-транспорт ҳодисасида бир киши ҳалок бўлди. Бу ҳақда ЙҲХББ Матбуот хизмати маълум қилди.\nҲайдовчи 1989 йил туғилган Д.М. Cobalt русумли транспорт воситасини “Тошкент-Самарқанд” йўналиши бўйича Самарқанд томон бошқариб кетаётиб, чарчоқ сабабли рулда ухлаб қолиб, бошқарувни йўқотиши оқибатида автомобиль йўлдан чиқиб кетиб ағдарилган.\nНатижада, ҳайдовчи 31 ёшли Д.М. оғир тан жароҳатлари олиб шифохонада вафот этган.\nМазкур ҳолат юзасидан Ғаллаорол тумани ИИБ ҳузуридаги тергов бўлими томонидан суриштирув ишлари олиб борилмоқда.\n23 Май 10:39 32118\n23 Май 00:56 32002\n22 Май 08:41 25260\n23 Май 10:17 23103


00:02 / 15.03.2017 2447 pdf Ўқиш режими + -\nГуноҳга битта тавба балки кифоя қилади, аммо тоатга мингта тавба ҳам етмаслиги ҳам мумкин. Гуноҳ қилган киши тавба қилса, Аллоҳу таоло уни мағфират қилади. Лекин ибодат қилган киши шу ибодати туфайли фахрланиб, кибрга берилиши мумкин. Бунга мингта тавба ҳам кифоя қилмайди. Бани Исроилда бир фосиқ ва обид (ибодатгўй) ўтган эди. Обид ибодати билан шуҳрат қозонганди. Ҳалиги фосиқ бу обиднинг ёнидан ўтиб кетаётиб, “Бориб шу обиднинг ёнида озгина ўтирай, зора Аллоҳ унинг ҳурматига мени ҳам мағфиратига олса”, деб ўйлади ва бориб обиднинг ёнига ўтирди. Обид эса устида булут соя қилиб юргани учун кибрланиб, “Манави фосиқ менинг ёнимга келиб ўтиришга қандай журъат қилди? Тенг тенги билан-ку ахир”, деб ундан юзини ўгирди. Бундан дили ранжиган фосиқ ноилож ўрнидан туриб кетди. Аммо обиднинг устига соя қилиб турган булут ҳам фосиқ билан бирга сузиб кетди. Аллоҳ ўша замоннинг пайғамбарига, “Инсонларга ниятларига қараб муомала қиламан. Фосиқнинг гуноҳларини унинг ўша яхши нияти сабабли кечирдим. Обиднинг бутун ибодатларини эса, кибру ҳавоси сабабидан йўқ қилдим” деб ваҳий туширган экан.\n19:00 / 14.03.2017 6159\n12:08 / 15.03.2017 2276\n2575 16:20 / 22.04.2017\n2296 13:32 / 25.07.2020\n21215 16:21 / 17.04.2017\n5294 13:08 / 15.11.2018


Bosh sahifa YANGILIKLAR Epsilon компанияси Қашқадарёда яна иккита янги газ конларини очди\nИнвестицион блокларни ўзлаштиришга тизимли ва профессионал ёндашув, конларни излаш ва маҳсулот қазиб олишнинг замонавий методларини қўллаш натижасида Epsilon компанияси 2019 йил бошидан буён қатор аниқ натижаларга эришиб келмоқда. 18-19 август кунлари Култоқ-Қамаши инвестиция блоки ҳудудида яна иккита газ конденсатли янги конлар – Мирбарак ва Ғарбий Эрназар конлари аниқланди.\n2019 йил 18 август куни Қашқадарё вилоятининг Қултоқ-Қамаши инвестицион блокида жойлашган Мирбарак майдонидаги 1- сонли қидирув қудуғида олиб борилган аэрация ва синов ишларидан сўнг табиий газ манбаси аниқланди. Бу – янги кон очилганидан дарак беради. Кон Юра қатлами қаватларида, 2953-2983 метр чуқурликда аниқланди.\nМирбарак майдони қидирув-қазиш ишларига тайёрланишидан олдин компания мутахассислари ўтказилган 3D сейсморазведка материалларини ўрганиб чиқишган. Мирбарака тузилмаси ҳудудидаги юқори юра қатламларининг нефт ва газга бой карбонат қатлами Epsilon компанияси мутахассислари томонидан рифоген қатлами деб баҳоланган. Epsilon компанияси мазкур қудуқда бурғилаш ишларини 2019 йил март ойи охирида бошлаган. Ҳозирда Epsilon компанияси янги аниқланган конда бурғилаш ишларини лойиҳада белгиланган чуқурликкача давом эттирмоқда, бу самарадор қатлам диапазонини кенгайтириш имконини беради. Шунингдек, топилган табиий газни “Шўртаннефтгаз”нинг асосий саноат иншоотларига етказиш учун 12,5 км узунликдаги газ қувурини қуриш ишлари бошлаб юборилган.\nҚолаверса, 16 августда Қултоқ-Қамаши инвестицион блокида яна бир табиий газ кони очилди. Ғарбий Эрназар тузилмасидаги, лойиҳа бўйича чуқурлиги 4000 метр бўлган 1-сонли қудуқда олиб борилган бурғилаш ишлари ижобий якунланди. 17-18 август кунлари қудуқда синов жараёнлари, аэрация ва қатламни гидропортлатиш амалиётлари ўтказилди. Натижада, 2019 йилнинг 19 август куни тонгида табиий газнинг саноат оқими қайд этилди, бу – Ғарбий Эрназарда янги кон топилганидан далолат беради. Ҳозирга келиб, Ғарбий Эрназар тузилмасини тўла тадқиқ қилиб чиқиш мақсадида Epsilon компанияси янги (иккинчи) қудуқни қазиш учун оптимал нуқтани ҳам аниқлаб бўлган. Бу ерда бурғилаш ускунасини ўрнатишга киришилган. Бу ишлар билан бир вақтда янги аниқланган кондаги табиий газни “Шўртаннефтгаз”нинг асосий саноат иншоотларига транспортировка қилиш учун 2,5 км масофада газ ўтказиш қувурларини қуриш ишлари якунланган.\nЭслатиб ўтамиз, шу йил 10 август куни Epsilon компанияси янги нефть ва газ кондетсатли Баҳористон қонини очган эди.


Давлат статистика қўмитаси 2017 йилда нарх ўсиши сабабларини изоҳлаб берди — ИА «Фергана» — мобильная версия\nДавлат статистика қўмитаси 2017 йилда нарх ўсиши сабабларини изоҳлаб берди\nЎзбекистонда 2017 йилда содир бўлган девалвация ва миллий валютани эркинлаштириш бўйича олиб борилаётган сиёсат инфляция суръатларининг тезлашишига олиб келиб, товарлар ва хизматлар нархларининг умумий ўсишига таъсир этди. Бу ҳақда 9 январь куни республика Давлат статистика қўмитаси таъкидлаб, 2017 йилда Республика Истеъмол секторида инфляция даражаси 14,4 % ни ташкил этганини маълум қилди.\n2017 йил январ-декабр ойлари учун асосий озиқ-овқат маҳсулотлари нархининг кўтарилиши (2016 йил декабрга нисбатан % ҳисобида). Stat.Uz сайтидан олинган сурат\n“Девалвация ва миллий валютани эркинлаштириш бўйича олиб борилаётган сиёсат инфляция суръатларининг тезлашишига олиб келиб, товарлар ва хизматлар нархларининг умумий ўсишига таъсир этди”, - дея тан олди Давлат статистика бошқармаси. Олдинроқ қўмита бошқармаси раҳбари Ботир Эргашев валюта ислоҳоти инфляцияга унчалик катта таъсир кўрсатгани йўқ, деб билдирган эди.\nДавлат статистика қўмитаси маълумотига кўра, 2017 йилнинг биринчи ярмида нархлар 5.2%га ўсган бўлса, сентябрдан декабргача нарх ўсиши 7.6%ни ташкил этган. Бунга асосан импорт товарлар нархларининг ошиши, шунингдек, ички бозорга ўз маҳсулотларини етказиб берадиган маҳаллий ишлаб чиқарувчилар харажатларининг кўпайиши билан боғлиқ.\n2017 йил ноябрдан бошлаб бензин нархларининг 39.7%га ўсиши бошқа товар ва хизматлар нархларига билвосита таъсир кўрсатди.\nИнфляцион кутилмалар, Истеъмолчиларнинг фойдаланиш учун аҳоли ва тадбиркорлик субъектлари томонидан келгусида нархларни янада кўтарилишидан ташвишланиб маҳсулотларни захирага ола бошлашлари инфляция жараёнларининг тезлашишига сабаб бўлди.\nОзиқ-овқат маҳсулотлари бир йил ичида ўртача 15.9%га қимматлади. Мисол учун, ловия нархлари 42,4 %га, тухум 36,1 %га, мол гўшти 35,9 %га, нўхат 33,2 %га, парранда гўшти 33,1 %га, қўй гўшти 31,4 %га, шакар 28,8 %га, маргарин 21,3 %га, сут 20,6 %га, сариёғ 19,9 %га, творог 18,5 %га, қаҳва ва чой - 17,0 %га, гуруч 16,2 %га, ўсимлик мойи 15,3 %га, пишлоқ 15,1 %га, қандолат маҳсулотлари 14,0 %га, ун 10,4 %га ўсди.\nРеспублика ҳудудлари орасида мол гўштининг энг юқори ва энг паст нархли орасидаги фарқ 1,3 баробар, қуй гўштида - 1,5 баробар, гуручда - 2,0 баробар ва картошкада - 1,3 баробарни ташкил этди.\nМисол учун, Қорақалпоғистонда қўй гўштини 23.033 минг сўмдан, Андижон вилоятида 35.094 сўмдан сотиб олиш мумкин. Қорақалпоғистонда гуруч нархи 3850 сўм бўлса, Фарғона вилоятида 7703 сўмдан сотилди.\n2017 йилга келиб ноозиқ-овқат товарлари 16,1%га ошди. Энг катта ўсиш бензин (39.7%), шахсий транспорт (39.1%), шахсий гигиена маҳсулотлари (20%), кийим-кечак (17%) ва пойафзалда (15.1%) кузатилди.\nАҳоли учун хизмат тарифлари ўртача 8.6%га ўсди. Шу жумладан, алоқа хизматлари тарифларини 23,9 %га, юридик ва банк хизматлари 15,0 %га, маиший хизматлар 8,3 %га, уй-жой коммунал хизматлари 7,1 %га, йўловчи ташиш транспорт хизматлари 6,9 %га ўсди.


Гриппнинг олдини олишда нималар ёрдам беради? » Ўзбекистон янгиликлари – Zamin.uz\n01 февраль 2019, 14:57\nГрипп энг кенг ва тез тарқаладиган ўткир юқумли касаллик бўлиб, деярли дунёнинг барча мамлакатларида учрайди. Бу касаллик учун мавсумийлик хос бўлиб, асосан куз ва қиш ойларида кўп ҳолатда рўйхатга олинади. Грипп касаллиги кўрсаткичларини мавсумий кўтарилиши йилнинг ноябрь - март ойларига тўғри келади. Грипп вирусининг А, В ва С турлари мавжуд.\nКасаллик манбаи фақат бемор одам ҳисобланади. Касаллик атрофдаги соғлом одамларга асосан ҳаво-томчи йўли билан бемор аксирганда, йўталганда, гаплашганда тез юқади. Ҳавода сақланиб турган грипп вируси соғлом одамга тезда юқади. Касалликнинг биринчи белгилари пайдо бўлгунга қадар бир неча соатдан 3 кунгача вақт ўтади. Касаллик тўсатдан, ўткир бошланади.\nГрипп касаллигига барча ёшдагилар мойил, айниқса заиф (нимжон, яъни иммун ҳолати паст) болалар, кекса ёшдаги кишилар, ҳомиладор аёллар ҳамда сурункали хасталиклари бўлганларда, яъни иммунитети паст кишиларда тез ривожланади ва оғир кечади.\nГрипп нафас йўлларининг яллиғланиши билан бошланиб, кейинчалик беморда тана ҳарорати 38-40 даражага кўтарилиши, бош ва томоқ оғриши, бурун битиши, бурундан суюқлик ажралиши, йўтал, мушакларда оғриқ, ҳолсизлик, иштаҳани бузилиши баъзи ҳолларда қусиш ҳолатлари кузатилади. Касаллик беморларда енгил, ўрта ва оғир шаклларда кечади. Касалликнинг энг хавфли асоратлари ўпка тўқималарини яллиғланиши пневмония (зотилжам), менингит (мия пардасининг яллиғланиши), менингоэнцефалит (мия пардасини ва моддасининг яллиғланиши), отит (ўрта қулоқнинг яллиғланиши, синусит (бурун ёндош бўшликларнинг яллиғланиши), нефрит, пиелонефрит (буйракнинг яллиғланиши).\nШунинг учун ҳам халқ орасида гриппнинг ўзи эмас, балки унинг асоратлари ёмон деган фикр бежиз айтилмаган. Баъзида, яъни гриппнинг енгил шакллари билан оғриган беморлар атрофдагилар учун кўпроқ хавф туғдиради, чунки бундай беморлар аксарият ҳолларда уйида даволанмасдан, касаллигига етарли даражада эътибор бермай, оёқда ўтказадилар. Уларни касал ҳолатида жамоат жойларда, барча транспортларда, ўқиш ва иш жойларда учратиш мумкин.\nГриппни олдини олишда қуйидагиларни тавсия этамиз:\n- ишлаб чиқариш корхоналари, даволаш профилактика ва ўқув муассасалари, болалар ва қариялар уйлари, ташкилот ва идораларда ҳамда турар жой биноларида иссиқлик режимига риоя қилиш барча хоналарнинг иссиқлик ҳарорати 22 даражадан паст бўлмаслиги;\n- касалликни эрта аниқлаш мақсадида мактабгача муассасалар, мактабларда кириш жойларида эрталабки фильтрни ташкил этишни ва эрталабки филтрлар ўтказилишига эътибор қаратилишини;\n- грипп ва ўткир респиратор касалликларига хос бўлган симптомлар аниқланган шахсларни жамоага қўймасликни;\n- грипп ва ўткир респиратор касалликларига гумон қилинган болаларни изоляторга жойлаштириш хамда ота-онасига ва ҳудудий поликлиникага хабар беришни;\n- эрталабки фильтр ишини амалга оширадиган грипп ва ўткир респиратор касалликларга гумон қилиниб изоляторга ётқизилган беморларни парвариш қиладиган ходимларни респиратор (ниқоблар) билан таъминланиши;\n- ўқув-тарбия муассасаларида танаффус пайтида шамоллатиш режимини ташкил қилишни;\n- мактабгача тарбия муассасаларида хар куни болаларни камида 2 маротаба тоза ҳавога сайрга чиқаришни;\n- барча ўқув-тарбия муассасаларида санитария-тарғибот ишларини олиб бориш;\n- уюшган жамоаларда концерт заллари кинотеатр, ўқув ва иш жойларда кунига вақти билан 3-4 маротаба шамоллатиб туриш, хоналарда дезинфекция моддаларини қўлланган ҳолда намли тозалов ишларини олиб бориш.\nЎзингиз ва атрофдагилар соғлом бўлишини хоҳласангиз, грипп ва ўткир респиратор касалликларига гумон қилинса, дарҳол шифокорга мурожаат қилинг ва доимо қуйидагиларга амал қилинг:\n- грипп ва ўткир респиратор вирусли инфекция (ЎРВИ) билан оғриган барча беморлар иситма даврида албатта ётиши ва шифокорни уйига чақиришни;\n- касалликни оёқда ўтказмасликни;\n- шифокор маслаҳатлари ва тавсиялари асосида иш тутишни;\n- агар бемор уй шароитида даволанса, унга алоҳида хона, идиш, сочиқ, ўрин-кўрпа ажратилиб, кам ҳаракат қилишни;\n- беморга қараётганлар бурун ва оғизларини респиратор ёки докали ниқоб билан тўсишлари ва қўлларини тез-тез совунлаб ювиб туришларини;\n- бемор ётган хонани тез-тез шамоллатиб, намли тозалов ишларини амалга оширишни;\n- беморлар кўпроқ суюқлик — қуруқ мевалар қайнатмаси, мева шарбатларини ичириш ҳамда осон ҳазм бўладиган оқсил ва витаминларга бой таомларни истеъмол қилиниши тавсия этилади;\n- касалланган даврда жамоат жойларига (ишхонага, ўқишга, кинотеатрларга, концерт залларига, йиғилишларга, меҳмонга) бормасликни;\n- йўталганда ва аксирганда оғиз-бурнини рўмолча билан ёпишни;\n- ўзбошимчалик билан даволаниш касалликнинг оғир асоратларга олиб келишини унутмасликни.\nКасалликни олдини олишда танани чиниқтириш, бадантарбия билан мунтазам шуғулланиш, очиқ ҳавода юриш, ўз вақтида овқатланиш алоҳида аҳамиятга эга. Кўпроқ совуқ кунларда иссиқ кийиниш, албатта бош кийим кийиш, оёқларни иссиқ бўлиши муҳимдир. Касаллик авж олган пайтда (декабрь, январь, февраль) ойларида нафақат эпидемик жиҳатдан муҳим бўлган корхоналар ва ташкилотлар ишчи-хизматчиларига, балки барча фуқароларга ниқоб тақиш тавсия этилади.\nРеспублика Давлат Санитария-эпидемиология\nназорати маркази бош врач ўринбосари\nЯнгиликлар » Ҳаёт тарзи » Гриппнинг олдини олишда нималар ёрдам беради?\n21:14 Мавсумий шамоллашнинг олдини олиш ва даволаш йўллари\n19:19 Гриппдан сақланиш усуллари\n23:23 Олимлар гриппнинг "энг хавфли тури"ни аниқлашди\n09:23 Грипп ва шамоллашнинг олдини олинг!


Uchkoprik.uz - 1 ИЮНДАН ПЕНСИЯ ТИЗИМИДА ҚАНДАЙ ЯНГИЛИКЛАР КУТИЛЯПТИ?\n1 ИЮНДАН ПЕНСИЯ ТИЗИМИДА ҚАНДАЙ ЯНГИЛИКЛАР КУТИЛЯПТИ?\n2021-05-31 11:00:51 253\n2005 йилдан аввалги йиллар учун иш стажи шахснинг меҳнат дафтарчасидаги ёзувлар асосида, қўшимча тасдиқловчи ҳужжатлар талаб этилмасдан ҳисобланади (https://lex.uz/docs/5260791).\nИзоҳ: бугунгача фуқаролардан меҳнат дафтарчасидан ташқари ишлаган давридаги иш ҳақига оид маълумотлар талаб қилинади, аммо кўплаб ташкилотларда архив иши тўғри йўлга қўйилмаганлиги учун жуда кўпчилик ойлик иш ҳақлари тўғрисида маълумот топа олишолмасди, натижада ҳақиқатан ишлаган бўлса ҳам, пенсияси кам чиқарди. Энди ушбу Президент қарори кўпчиликка фойда бўлиши шубҳасиз;\nИшловчи фуқаролар ишламайдиган турмуш ўртоқлари келгусида пенсия таъминотига эга бўлишлари учун ўз даромадларидан ихтиёрий равишда ҳар ойда ижтимоий солиқ тўлашлари мумкин бўлади.\nИзоҳ: бу ҳам яхши ўзгаришлардан бири. Тан олишимиз керак, бизда кўплаб аёллар ишламасдан, уйда фарзанд тарбияси билан банд бўлишади. Аммо эртага иш стажи йўқлиги сабабли, пенсия олишда муаммоларга дуч келишади. Эндиликда ишламайдиган фуқаролар учун Пенсия жамғармасига маълум миқдорда ижтимоий солиқ тўлаб борилса, эртага пенсия ёшига етганида бу пенсия тайинлаш учун асос бўлади.\nБу ўзгариш яқинда чиққан бошқа бир қарорга ўхшайди. Ёдингизда бўлса, хорижда ишловчи мигрантларга ҳам худди шундай имконият берилган эди. Яъни 2021 йил 1 январдан бошлаб меҳнат мигрантлари агар ўзлари истаса ўзига пенсия ҳисобланиши ва иш стажига эга бўлиши учун Пенсия жамғармасига ихтиёрий равишда ижтимоий солиқ (1 йил учун 122 минг 500 сўм) тўлаши мумкин бўлди. Аммо ўшанда буни баъзилар "энди мигрантларга ҳам солиқ солинади", деб нотўғри талқин қилишган эди.\nУч йил ва ундан аввал тайинланган, қайта ҳисобланган пенсия ва нафақаларни текшириш ҳамда улар бўйича аниқланган ортиқча тўловни ундириш бекор қилинади.\nИзоҳ: пенсия оладиган фуқароларимиз буни ҳам яхши эслашса керак. Илгари кўплаб пенсионерларимиз пенсия ҳисоблашдаги техник ёки бошқа хатоликлар туфайли кўпроқ миқдорда пенсия олган бўлса, кейинчалик ўша ортиқча пенсияларнинг ҳаммасини пенсионердан қайта ундиришар эди. Энди тасаввур қилинг, 70 ёшга кирган ва ҳеч қаерда ишламайдиган отахон олган пенсиясини аллақачон ишлатиб бўлган бўлади, давлат эса бир неча миллион сўмни қайтаришни талаб қилади. Ўша отахон қаердан олади бунча пулни? Хуллас, саволлар кўп эди.\nЎтган давр мобайнида ортиқча тайинланган пенсиялар учун 2 марта ўзига хос "амнистия" берилди. Биринчиси, 28.12.2017 йилдаги ПФ-5291-сон Президент фармонига асосан, 65 ёшдан катта пенсионерларга ҳамда 2010 йилгача тайинланган ва ортиқча тўланган пенсиялардан давлат воз кечган бўлса, иккинчи марта 26.12.2018 йилдаги ПҚ-4086-сонли Президент қарори билан 2019 йил 1 январь ҳолатига ёшидан қатъий назар барча пенсионерларнинг қарзлари ҳисобдан чиқарилган эди. Энди эса 3 йил аввал тайинланган ортиқча тўланган пенсия тўловлари ундирилмаслиги қатъий белгилаб қўйилмоқда.\nПенсия жамғармаси Учкўприк тумани бўлими бошлиғи


Қозоғистонда картошка ва сабзи экспортига вақтинчалик таъқиқ жорий қилинди • EastFruit\nБош саҳифа › Янгиликлар › Қозоғистонда картошка ва сабзи экспортига вақтинчалик таъқиқ жорий қилинди\nМуаллиф: EastFruit 10 Yan 22 10 Yan 22 059\n2022 йилнинг 6 январь санасидан Қозоғистонда картошка ва сабзи экспорти уч ойга, майда ва йирик шохли қорамол экспорти эса олти ойга таъқиқланди, деб хабар бермоқда KazakhZerno.kz.\nРеспублика Қишлоқ хўжалиги вазирлигидан маълум қилишларича, сабзавот ва чорва моллари экспортининг таъқиқланиши нархларни барқарорлаштириш зарурати билан боғлиқ. Бундан ташқари, ушбу чора Қозоғистон бозорида дефицит юзага келишини бартараф этади.\nШунингдек ўқинг: Қозоғистон Қирғизистонга 1 миллион долларлик сабзи ва карам етказиб беради\nВазият ҳар куни кузатиб борилиб, мавжуд ҳолат таҳлил қилинади. Ички бозордаги вазият барқарорлашиши биланоқ чекловларни бекор қилиш масаласи кўриб чиқилади.\nАввалроқ “KazakhZerno.kz” портали Олмаота шаҳрининг деярли ҳамма жойини қамраб олган оммавий норозилик намойишлари фонида шаҳардаги озиқ-овқат дўконлари узилишлар билан ишлаётгани ҳақида хабар берган эди. Улар қисқа вақтга очилар ва бу пайтда озиқ-овқат олиш қийин эди. Терминаллар ишламаётгани сабабли тўлов фақат нақд пулда амалга ошириларди.\nШаҳардаги тартибсизликлар туфайли банкоматларга шикаст етган. Улардан баъзилари синган, қолганлари эса бузилган. Ишлаётган банкоматлар учун катта навбатлар пайдо бўлди. Чунки, кичик дўконлардан озиқ-овқат харид қилиш учун нақд пулга зарурат кескин ошди.


ИнтерФУТБОЛ :: «Ўз оёғига ўқ узиш» ёхуд Раҳим Стерлинг бу иши билан нима қилмоқчи эди? (фото)\n«Ўз оёғига ўқ узиш» ёхуд Раҳим Стерлинг бу иши билан нима қилмоқчи эди? (фото)\n«Манчестер Сити» ҳужумчиси Раҳим Стерлинг оёғига ўқотар қурол татуировкасини чиздириб, бутун Англияни «шок» ҳолатига солди. Тўғриси, ҳеч ким ЖЧ-2018 арафасида миллий жамоа вакилидан бундай телбавор ҳаракатни кутган эмасди.\nБоз устига, Стерлинг мундиалга зўр иштиёқ билан ҳозирланаётган Гарет Саутгейт жамоасида етакчилардан бири саналади.\nШундай экан, унинг янги татуировкаси Британия оролларида нечоғли баҳс-мунозаралар келтириб чиқарганини тушуниш қийин эмас.\nЎзи нима бўлди? Яқинда «Инстаграм» тармоғига Англия миллий жамоаси машғулотидан олинган янги суратлар қўйилди. Улар орасида «Манчестер Сити» ҳужумчиси Раҳим Стерлингники кўпчилик диққатини ўзига тортди.\nЧунончи, футболчи унда ўнг оёғига босилган янги татуировкани кўз-кўз қилган - учи оёқнинг пастки қисмига тўғриланган M16 милтиғи тасвири... Аслида Стерлинг ушбу «можаро»ли татуировкани бир неча ҳафта олдин чиздирган экан. Мана, ижтимоий тармоқ сабаб, ўзгача «ижод маҳсули» омма назарига ҳам тушди.\nМунозаралар сабаби нима? Бир қарашда, Раҳимнинг оёғидаги милтиқ эътиборга лойиқ ҳам эмас. Аммо шов-шув кўтаришни хуш кўрувчи Британия матбуоти дарҳол татуировканинг ёш авлодга таъсири ҳақида бонг уриб, баҳс-мунозараларни жанжал даражасига олиб чиқди.\nДейлик, The Sun газетасининг аввалги сешанба куни чиққан сони муқовасига ўта «дабдабали» сарлавҳа танланди: «РАҲИМ ЎЗ ОЁҒИГА ЎҚ УЗДИ». Ушбу жумла инглиз тилида кўчма маънога эга. Яъни «ўз оёғига ўқ узиш» ўзига зарар етказиш ёки қандайдир жинниликка йўл қўйиш ҳолатларини англатади.\nБританияда умумий муносабат қандай? Бир хил эмас. Мисол учун, Англия терма жамоаси собиқ ҳужумчиси, машҳур телебошловчи Гари Линекер «Твиттер» тармоғидаги саҳифасида шундай ёзди: «Йирик турнирлар олдидан ўз футболчиларимизни руҳан эзишга уриниш - мамлакатимиз учун ноёб хислат.\nБу ақлга сиғмайди, яхши эмас, ватанпарварлик йўқ ва ҳаммаси жуда аламли...». «Оналар қуролга қарши» (Mothers Against Guns) ташкилоти асосчиси Люси Коуп эса Раҳимни уялтириш билан чекланиб қолмай, уни миллий жамоа сафидан четлатиш таклифини илгари сурди: «Ушбу татуировка кўнгилни айнитадиган даражада хунук.\nБиз футболчидан уни дарҳол лазер ёрдамида йўқотиши ёки устига бошқа сурат чиздиришини талаб қиламиз. Бордию, Стерлинг фикримиз билан ҳисоблашишни истамаса, уни Англия терма жамоаси сафидан четга чиқариш керак.\nЗеро, Раҳим терма жамоа вакили ўқотар қуролни намойиш этиш ўрнига ҳаммага яхши томондан ибрат бўлиши кераклигини теран тушуниши даркор».\nСтерлингнинг ўзи нима дейди? Ҳужумчи ахборот манзараси бузилаётганини тушуниб, махсус баёнот берди: «Отамни отиб кетишганида, 2 ёшли чақалоқ бўлган эканман. Кейинчалик, яъни ақлимни таниганимдан кейин ўзимга ваъда берганман: ҳаётда қуролга қўл теккизмайман.\nМана, ўша вақтдан буён фақат ўнг оёғим билан тўп тепяпман (инглиз луғатидаги shoot иборасини икки маънода таржима қилиш мумкин: «ўқ узиш» ва «тўп тепиш»). Шундай экан, оёғимга босилган сурат чуқур маънога эга. Қолаверса, татуировка ҳали якуний кўринишга келмаган ҳам...».\nСтерлингга нима таҳдид солмоқда? Ҳеч нарса. Тушунарлики, шу битта аҳмоқгарчилик туфайли футболчини миллий жамоадан четлатишмайди. Айниқса, ҳозирги муҳим паллада. Дейлик, Англия футбол ассоциацияси Раҳимни қўллаб-қувватлаши хусусида баёнот бериб улгурди.\nБонус. Ушбу «тату»га муносабатлар шу қадар чалкашиб кетдики, улар таъсирида турли-туман мемлар юзага келди. Хусусан, битта тасвир «Твиттер»да хит даражасига чиқди.\nЭксперт ва «Арсенал» мухлиси Пирс Морган футболчини кескин танқид қилган бўлса, Гари Линекер бунга жавобан замбаракли фильмларга тақиқ қўйишни таклиф этди ва қўшиб қўйди: «Арсенал» гербидаги замбаракни ҳам йўқотиш керак».\nБир шоввоз айнан шундай қилди ҳам. Кейинроқ «Твиттер»дан фойдаланувчилардан яна бири масалани торроқ олиб, «Арсенал» ибораси аслида қурол-аслаҳалар омбори маъносини англатишини эслатди ва бу ёзувдан воз кечиш кераклигини уқтирди.\nНатижада бўм-бўш гербнинг ўзи қолди. Бироқ қизил доирани ҳам кўп кўришди, ахир у ижтимоий тармоқларда таъкидлашганидек, дарҳақиқат, қон рангига ишора ҳисобланади. Хуллас, якунда клуб рамзи шунчаки, оппоқ фон кўринишини олди...


Shaxzoda Muxammedova : Birovning oilasini buzayotganim yo'q - 19 Июля 2014 - SHERLAR.BIZ - ENG YANGI SHERLAR 2018 2019\nSHERLAR.BIZ Shanba, 16.10.2021, 02:00\nГлавная » 2014 » Iyul » 19 » Shaxzoda Muxammedova : Birovning oilasini buzayotganim yo'q\nShaxzoda Muxammedova : Birovning oilasini buzayotganim yo'q\nШаҳзода Муҳаммедованинг болаларча соддалиги ва беғуборлигини яхши кўрадиганлар қанчалик кўп бўлса, уни хушламайдиганлар ҳам кам эмас. Бироқ у ҳеч ким билан муносабатларни узишни, “сен-мен”га боришни истамайди. Балки шунинг учун ҳам уни кўпчилик сохталикда айблар. Шаҳзода эса уни “сохта дейишларидан” чарчаган.\nАммо у бугунги суҳбатда ўзини доим маълум бир қобиққа солиб турувчи ниқобини ечди, дилидагини тилига чиқарди. Мана бу гапни олиб ташланг, бу саволингиз менга ёқмади қабилидаги эътирозларни билдирмади...\n— Шу вақтгача мен ҳам сизни жуда сохта, ролларида табиийлик етишмайди, дердим. Лекин сўнгги фильмларингизда маҳоратингиз анча ошганини пайқадим.\n— Қулоқларимга ишонмайман! Доим газетангиз орқали мени танқид қилардингиз, бугун мақтаб қолибсиз?\n— Танқид қилишимни кутяпсизми?\n— Йўқ, гапимни қайтариб олдим (кулади). Саволга келсак, актрисалик фаолиятимни бошлаганимга 5 йил бўлди, ўшанда 18 ёшда эдим. Очиғи, кино нима экани, роль қандай ўйналиши ҳақида тушунчам йўқ эди. Ахир ҳеч ким онасидан актёр бўлиб туғилмайди-ку! Ўтган йиллар, устозларимнинг танбеҳлари, журналистларнинг тинимсиз танқидлари мени анча тоблади. Илк ўйнаган ролларимни одамлар “табиий эмас”, деб танқид қилишганда лабимга учуқ чиқарди. Ҳозир эса ўша гаплар тўғрилигини ўзим ҳам тан оламан.\n— Бугун кино оламида актрисалар кўпайган, Шаҳзода Муҳаммедовага нон қолмагандек?\n— Одамлар мени “Тундан тонгача” фильмидаги бананхўр келин сифатида яхши кўрган. Билмадим, улғайганим сари ўша беғуборлик, қизалоқларга хос хислатлар мени тарк этяпти, чоғи. Шунинг учун фильмларимга талаб каттамасдир.\n— Шаҳзода Муҳаммедованинг ўзига нисбатан назорати жуда кучли. Хунук кўринишни истамайди, одамлар у ҳақида ёмон ўйлашларига эса йўл қўймайди.\n— Чунки мен биринчи навбатда қиз боламан. Елкамда оиламдагилар: бобо-бувим, яқинларим, укамнинг ор-номуси турибди. Бу мен учун ҳар қандай машҳурлик шоҳсупасидан устунроқ. Кун келиб турмушга чиқаман, оилали бўламан. Бугун қилган қайсидир хатоим турмуш ўртоғим, фарзандларимнинг олдида изза бўлишимга сабаб бўлиши керакмас.\n— Темур ким?\n— Темур исмли йигитнинг оиласини бузиб юрганингиз ҳақида гаплар тарқалди.\n— Темурни танимайман ва ҳеч кимнинг оиласини бузганим ҳам йўқ. Ёдингизда бўлса бундан бир неча ой аввал таҳририятингизга қўнғироқ қилиб, шундай гап-сўзлар чиққани ҳақида сизларни огоҳлантиргандим.\n— Шамол бўлмаса дарахтнинг учи қимирламайди!\n— (Асабийлашиб) Келинг, яхшиси ҳаммасини очиқ-ойдин айтиб бераман. Бир одам “instagram”да актриса Зарина Низомиддиновага менинг номимдан қўпол ҳақоратларни ёзган. Заринанинг мухлислари ўша одамни мен деб ўйлаб, интернет орқали менга турли ҳақорат-у туҳматларни йўллай бошлашди. Ҳатто қўл телефонлари орқали суратим билан мақола тайёрлаб тарқатишга ҳам уринишди. Мен Темур исмли оилали йигитнинг бошини айлантириб юрганмишман. Интернет ва бировнинг номидан фойдаланадиган одамларни деб номим булғангани қолди.\n— Зарина Низомиддинова билан ҳам муносабатларингиз яхши эмас, деб эшитгандим?\n— (Ўйланиб) Анча вақт олдин яқин дизайнер дугонам сабаб Зарина иккимиз тушунмовчиликлар қурбони бўлганмиз. Ҳалиги яқин дугонам Зарина суратга тушаётган фильмда либослар бўйича рассом бўлиб ишлаган кезлари мени Заринага роса ёмонлаган экан. Менга эса “Зарина сени жуда ёмон кўради”, деб турли ғийбатларни ўйлаб топган. Икки ўртада анча вақт Зарина билан хафалашиб юрдик. Вақт олий ҳакам, деб бекорга айтишмайди. Ҳозир ҳаммаси изига тушиб кетган. Доим ёнимда юрган, суянчиғингман, деб турган дугонам шундай иш қилади, деб ўйламагандим. Шу-шу санъаткорнинг дўсти бўлмаслигига ишониб қолдим.\n— Асал Шодиева билан қалин дўстсиз-а?\n— Ким айтди? Биз Асал билан ҳеч қачон дўст бўлмаганмиз.\n— Биламан, атай шундай савол бергандим. Яқинда хонанда Мадина Мумтознинг концертида саҳна ортида иккингизни роса кузатдим, ҳатто бир-бирингиз билан саломлашмадингиз ҳам?\n— Асални жуда ҳурмат қиламан, ҳар ҳолда бу соҳага мендан аввал кириб келган. Шунинг учун ҳам унга доим яқин бўлишни истардим. Бирор катта маросимлар ёки санъаткорлар даврасида кўришиб қолсак, Асалнинг ёнига бориб қуюқ саломлашсам, у менга шунчаки “салом” деб ўтиб кетарди. Бу ҳол жуда кўп такрорланди. Шундай кейин Мадинанинг концертида мен саломлашмасам, балки ўзи биринчи бўлиб кўришар, дегандим. Чучварани хом санаган эканман. Ҳамма билан кўришди-ю, лекин менинг ёнимдан индамай ўтиб кетди. (Ўйланиб) Яна ким билсин, балки кўрмагандир.\n— Шаҳзода санъатда йўлни пулнинг кучи билан очибди, деган гапларга қандай қарайсиз?\n— Тўппа-тўғри, рад этмайман! Йўқ, иқтидоринг бўлмаса бари бир пул, дейишимни кутяпсизми? Бугун санъатда 50 фоиз иқтидор, 50 фоиз маблағ роль ўйнаяпти. Буни тўғри қабул қилиш керак. Ҳар бир соҳада иқтидорингизни юзага чиқариш учун етарли маблағ керак, жумладан санъатда ҳам.\n— Нега онангиз доим ёнингизда юради?\n— Санъатга кириб келишимда онамнинг хизматлари беқиёс! Ҳолбуки, оиламиздагиларнинг ҳаммаси санъаткор бўлишимга қарши бўлишган. Раҳматли дадам “ҳуқуқшунос бўласан”, дердилар. Лекин тақдир экан. Агар фильмларда роль ижро этаётганимда онам ёнимда бўлсалар, ўзимни енгил ҳис қиламан.\n— Дадангиз ҳақида сира гапирмагансиз.\n— Отам ўн икки ёшимда оламдан ўтганлар. Уйда катта фарзанд бўлганим учунми отам ҳам, онам ҳам мени эркалатишганини эслолмайман. Отам ҳуқуқшунос бўлсалар-да, жуда чиройли расмлар чизардилар. Дизайнерлик қобилиятим у кишидан ўтган.\n— Актриса Шаҳзоданинг тўйларга бориб, қўшиқ куйлаши одамларга эриш туюляпти...\n— Асли қўшиқчи бўламан, деб ният қилгандим. Оиламдагилар кўнмагани учун фаолиятимни актрисаликдан бошлаганман. Тўйларга боришнинг нимаси ёмон? Одамларнинг яхши кунида хизмат қиляпман, ахир. Энг муҳими, халқ хизматларига ўзимча кириб бораётганим йўқ, тўй эгалари яхши ниятлар билан таклиф қилишяпти. Ҳа, дарвоқе, сизларга эриш туюладиган ва ҳайратга соладиган нарсалар олдинда.\n— Бу ҳақида кейинги суҳбатларда гаплашамиз. Кўрамиз, ўшанда мени нима деб танқид қиларкинсиз?..\nКатегория: Shou biznes olami | Просмотров: 964 | | Теги: Shaxzoda Muxammedova | Рейтинг: 5.0/3


Қурмонбек Бакиев: Ҳозирча Қирғизистонга қайтиш ниятим йўқ\nҲокимиятдан ағдарилган президент Қурмонбек Бакиев Минскка кетганидан кейин қирғизистонлик сиёсатчиларнинг бирортаси билан боғланмаганини айтади.\nҚирғизистонда 10 октябр куни ўтказилган сайловда собиқ президент Қурмонбек Бакиевни мамлакатга қайтариш режасини билдирган айрим партиялар парламентда энг кўп ўринни эгаллайдиган бўлиб турибди. Аммо Озодлик мухбири билан суҳбатда жаноб Бакиевнинг ўзи бундан буён сиёсатга аралашмаслигини таъкидлаб, Қирғизистонга қайтишга ошиқмаётганини айтди.\nОзодлик: Қирғизистонда парламент сайловлари бўлиб ўтди. Айрим хабарларга қараганда, Сиз ва сизнинг чет давлатлардаги иттифоқчиларингиз Қирғизистондаги айрим сиёсий партияларга парламентдан жой эгаллашлари учун хуфиёна молиявий ёрдамлар берган, шу тўғрими?\nҚурмонбек Бакиев: Бу ҳаммаси бўҳтон, очиқ айтай, Худо кўриб турибди. Тўғри, менга анча-мунча партия вакилларидан "Қурманбек Салиевич, шу бизни қўллаб-қувватласангиз бўладими?" деган сўровлар бўлди. Мен уларга айтдим - тўғри тушининглар, мен на моддий на маънавий жиҳатдан бирон партияни қўллаган эмасман. Ўша мен билан ишлашган бир гуруҳ етакчилар ҳозир бошқа-бошқа партияларга ўтиб кетишган. Улар "Ата-Журт"да ҳам бор, "Ар-Намис"да ҳам бор, "Республика"да ҳам бор, "Бутун Қирғизистон"да ҳам бор. Мен уларга айтдим: "Сизлар бирлаша олмаяпсизлар, ҳозир мен бир партияни қўлласам-да, қолганларини қўлламасам бўлмайди. Эл барчангизни яхши билади, улар ҳозирги сиёсатчиларни беш қўлдай билади, шунинг учун уларни ўзлари тўғри қарорни беради", деганман. Мана, тўғри бўлиб чиқди.\nОзодлик: Қайси партиялар сиздан ёрдам сўраганини айта оласизми?\nҚурмонбек Бакиев: Йўқ, айта олмайман. Чунки ўша партияларнинг лидерлари менга тўғридан-тўғри чиқишганида эди, айта олар эдим. Улар шу партия номидан чиқишди-да. Менга эмас, яқинларимга чиқишди, нималарни гаплашишганини Худо билади. Шунинг учун бировлар ҳақида нотўғри маълумот билан уларга зиён келтиришни хоҳламайман.\nОзодлик: Бу сайловлар Сизни Қирғизистонга қайтишингизга йўл очди, десак бўладими? Хабарингиз бўлса керак, "Ата-Журт"нинг айрим етакчилари сайловлардан олдин Сизни мамлакатга қайтариш режалари борлигини айтишган эди.\nҚурмонбек Бакиев: Биринчидан, мен ҳозир Қирғизистонга қайтиш ҳақида ўйлаётганим йўқ. Иккинчидан, сайловдан олдинги бу каби баёнотлар халқнинг саволларига жавоб берган сиёсатчиларнинг баёнотлари эди. Менинг ўзимга келсак, ҳозирча мамлакатга қайтиш ниятим йўқ.\nОзодлик: Сизни қайтариш ҳақида гапирганлардан бири "Ата-Журт" лидери Қамчибек Ташиевдир. У билан қандай алоқангиз бор?\nҚурмонбек Бакиев: Қамчибек Ташиев билан ҳам ҳукуматимдаги бошқа вазирлар каби муносабатимиз яхши бўлган, деб айта оламан, ҳеч ким билан ёмон бўлди, деб айта олмайман. Султонов бўладими, Ташиев бўладими, Бабанов бўладими, Қулов бўладими - уларнинг ҳаммаси билан ишлашганмиз. Улар менинг ҳукуматим аъзолари бўлишган ва қўл остимда ишлашган. Ишда камчилик бўлса, мен уларга очиқ айтар эдим, айтган гапларим анча-мунча қаттиқроқ теккан бўлса, бу иш юзасидан бўлган.\nОзодлик: Бу етакчиларнинг айримлари билан шахсий дўстлигингиз борми?\nҚурмонбек Бакиев: Мен Қирғизистондан кетганимдан бери, очиғини айтиб қўя қолай, бу йигитлар билан боғланган эмасман. Мен Қирғизистондан кетганимдан кейин, Минскга келишим билан уч марта матбуот анжумани ўтказдим. Беларусдаги журналистларнинг барчасини чақиртириб, "мен сиёсатга бошқа аралашмайман" деб ўшанда айтган эдим. Бу ерда ўтириб олиб, сиёсатга аралашишим нотўғри бўлади. Ҳозир ҳам ўша сўзимда турибман.\nОзодлик: Ҳозир қаердасиз? Беларусни тарк этганингиз ва бошқа давлатда яшаётганингиз ҳақида гап-сўзлар бор.\nҚурмонбек Бакиев: Мен ҳам бу гапларни эшитдим, бу нотўғри. Ҳеч қаерга кетганим йўқ, Беларусдаман. Яна бир бор қайтариб айтаман, Қирғизистонга қайтиш ниятим йўқ, бу масалани кўтаришга ҳали эрта.\nОзодлик: Айрим давлат етакчилари Қирғизистонда парламент тизими ишламайди, дейишади. Сиз бу ҳақда қандай фикрдасиз?\nҚурмонбек Бакиев: Ҳокимият тўнтаришидан кейин Қирғизистоннинг иқтисоди ҳозир йўқ деганда 10 йил ортга кетди. Парламент бошқарувининг камчилиги нимада десангиз, дебатлар, тортишувлар кўп бўлади ва бу ҳукумат ишини анча қийинлаштириб қўяди. Сабаби, парламент бошқаргандан кейин, ҳукумат барча масалани парламент муҳокамасига қўйиб, уни тасдиғидан ўтказиши керак. Ҳозирги глобал иқтисодий бўҳрон даврида ҳукумат тезкор чора кўриш учун қарорларни бир-икки кун ичида қабул қилиши керак. Бир–икки соат ичида ечимини топиши керак масалалар чиқиб қолиши мумкин. Улар нима қилади - "биз демократмиз" деб, парламентнинг ичида ухлаб ўтираверади.\nОзодлик: Беларусда нима эвазига кун кечираяпсиз?\nҚурмонбек Бакиев: Мен 1985 йилдан буён раҳбар лавозимларда ишлаб келганман. Шундай экан, бир оилани боқишга қурбим етади, Худога шукур.


Бугун ўзбекистонлик яна бир боксчи Лас-Вегасда рингга кўтарилади - Халқ сўзи\nБугун ўзбекистонлик яна бир боксчи Лас-Вегасда рингга кўтарилади\n11:01 03 Август 2018 Спорт\nЎзбекистонлик профессионал боксчи, жаҳонга машҳур Флойд Мэйвезер билан ҳамкорлик қилаётган Санжарбек Раҳмонов бугун ўзининг навбатдаги жангида рингга кўтарилади.\nБоксчимизга америкалик Маркус Тайлор рақиблик қилади. Саккиз раундга мўлжалланган жанг Лас-Вегас шаҳридаги “Sam’s Town Hotel & Gambling Hall”да бўлиб ўтади.\nМаълумот учун, Раҳмонов профессионал фаолияти давомида 11 та жанг ўтказиб, уларнинг 10 тасида ғалаба қозонган (5 таси нокаут билан). Битта тўқнашувда эса дуранг қайд этган. Тайлор эса проф рингда 10 маротаба жанг ўтказган ва уларнинг 9тасида ғалаба нашидасини сурган. Битта жангда эса мағлубият аламини тотиб кўрган.


АЙБЛОВ ВА ОҚЛОВ - Ўзбекистон овози газетаси\nЖиноят ишлари бўйича Тошкент шаҳар суди апелляция инстанцияси Чилонзор туманида вақтинча яшовчи Жамшидбек Ғанибоевни айбсиз, деб топди ва оқлади.\nБунга осонликча эришилмади, айбсизлиги исботланиб, оқланганича икки йил курашди, ҳаловат билмади.\nАслида нима бўлган эди ўзи?\n— Мен Шайхонтоҳур туманида бирга ижарада турувчи курсдошимнинг 2100 АҚШ долларлик мол-мулкини ўғирлаган эмишман, — дейди Жамшидбек Ғанибоев. — Устимдан асоссиз жиноий иш қўзғатишди. Айбимни исботлайдиган далилларсиз суд қилишди.\nЖамшидбек Ғанибоев курсдоши Абдуғаффор Бойдедаев ва унинг жияни билан Шайхонтоҳур тумани Марказ-26 даги кўп қаватли уйларнинг бирида ижарада турган. 2016 йил 30 январь куни тахминан 13:40 ларда Жамшидбек соч олдириш учун уйдан чиқиб, Дипломатия университети олдида жойлашган сартарошхонага келади. У кетаётганида Абдуғаффор Бойдедаев уйда қолганди. Сартарошхонада одам кўп бўлганлиги учун Жамшидбек бироз кутган. 15:30 ларда танишларидан бири Х.Каримов унга қўнғироқ қилиб, қаердалигини сўрайди.\n— Вақтингиз бўлса шу ерга келинг, — дейди.\nҚисқаси, 16:30да Жамшидбек сочини олдириб, Х.Каримовнинг машинасига ўтиради, ўзаро бир масалани муҳокама қилишади. Сўнгра Интерконтинентал бизнес маркази олдида тушиб қолади. Буёғига жамоат транспортида кетади. 17:00 ларда Шайхонтоҳур тумани Марказ-26 даги кўп қаватли уйнинг олдига келиб, пастдан Абдуғаффор Бойдедаевга телефон қилади.\n— Ўртоқ, пастга тушсангиз, биргаликда бозорлик қилардик.\nҚисқаси, озиқ-овқат харид қилиб уйга қайтишади. Абдуғаффор Бойдедаев телефонини қувватловчи қимматбаҳо мосламани қидириб топа олмайди. Улар биргаликда ҳамма жойни кўришади. Йўқ. Ички ишлар бошқармасига хабар қилишади. ИИБ ходимлари келиб, уйни кўздан кечириб қайтиб кетишади. Эртаси, яъни 2016 йил 31 январь куни соати 9:00 ларда Жамшидбек иш билан уйдан чиқаётганида лифт олдидаги сўмкага кўзи тушади. Ўша пайтда унинг ёнида жабрланувчининг жияни Жаҳонгир ҳам бор эди. Улар дарров Абдуғаффорни уйғотишади.\n— Сўмкага қўл теккизманглар, ички ишларга хабар қиламиз.\nШундан сўнг Жамшидбек ишга кетади. Йўлда унга Абдуғаффор Бойдедаев қўнғироқ қилиб, туман ИИБга келиши кераклигини айтади.\n— Ички ишлар бошқармасига борганимда Комил ва Бахтиёр исмли жиноят-қидирув ходимлари ўғирликни сен содир этгансан, деб қистовга олишди, — деди судда Жамшидбек Ғанибоев. — Жисмоний таъзйиқ ўтказганларидан кейин милисахонадон чиқиш учун ўғирликни бўйнимга олишга мажбур бўлдим.\n— Жамшидбекни ИИБ ходимлари ўзларининг хоналарига олиб кирганларидан кейин анча вақт унинг бақириб, ёлворган овозини эшитдим, — деди судда жабрланувчи сифатида қатнашган Абдуғаффор Бойдедаев. — У хонадан чиқиб айтган гапи шу бўлди: ўртоқ, мажбур қилишганларидан кейин сизнинг нарсаларингизни мен ўғирлаганман, деб бўйнимга олдим. Унинг юзлари шишган, қон талаш бор эди... Жамшидбекнинг ҳеч қандай гуноҳи йўқ эди.\n2016 йил 3 майда жиноят ишлари бўйича Шайхонтоҳур туман суди судьяси А.Эргашев Жамшидбек Ғанибоевни Жиноят кодексининг 169-моддаси 1-қисми билан айблаш ҳақидаги жиноят ишини кўриб чиқиб, ЖКнинг 65-моддаси 1-қисми ва ЖПКнинг 84-моддаси 5-қисми 1-бандига асосан Ж.Ғанибоевнинг айблилиги ҳақидаги масалани ҳал қилмасдан туриб ҳаракатдан тугатиш ва уни жавобгарликдан озод қилиш хусусида ажрим чиқарди.\nТабиийки, суд ажримидан норози бўлган Жамшидбек Ғанибоев юқори инстанцияларга шикоят ёзди. Бироқ унинг мурожаатлари қаноатлантирилмади.\nЖамшидбек Ғанибоев қариндош-уруғлари, маҳалладошлари, қолаверса, ҳамкасбларига (дарвоқе, у Ўзбекистон бокс федерацияси халқаро бўлимида ишларди) кўрингиси келмасди, ич-ичидан эзиларди. Ҳақлигини қандай исботлайди, қачон исботлайди? Кунлар, орадан йиллар ўтди...\nЎзбекистон Республикаси ЖПКнинг 22-моддасига кўра, суриштурувчи, терговчи, прокурор ва суд жиноят юз берганлигини, унинг содир этилишида ким айбдорлигини, шунингдек, у билан боғлиқ барча ҳолатларни аниқлаши шарт. Иш бўйича исботланиши лозим бўлган барча ҳолатлар синчковлик билан, ҳар томонлама, тўла ва холисона текшириб чиқилиши керак. Ишда юзага келадиган ҳар қандай масалани ҳал қилишда айбланувчини ёки судланувчини ҳам фош қиладиган, ҳам оқлайдиган, шунингдек, унинг жавобгарлигини ҳам енгиллаштирадиган, ҳам оғирлаштирадиган ҳолатлар аниқланиши ва ҳисобга олиниши лозим, деб кўрсатилган.\nЖИБ Тошкент шаҳар суд апелляция инстанцияси ажримида қайд этилганидек, дастлабки тергов органи эса Ж.Ғанибоевнинг айбини тасдиқловчи бирор бир далил тўпламай жиноят ишини судга юборган. Суд тергови даврида ҳам унинг жиноятни содир этишда айбдорлигини тасдиқловчи биронта ҳам далил аниқланмаган. Аксинча барча далиллар унинг айбсизлигини кўрсатганига қарамай, суд ўз ажримида Ж.Ғанибоевнинг айби тўлиқ тасдиқланганлиги ҳақида хулосага келганлигини қандай тушуниш керак?\nХусусан, жабрланувчи А.Бойдедаев ўзининг дастлабки кўрсатмаларидаёқ ушбу ўғирликни содир этишда қўшниси С.Каримовдан шубҳа қилаётганлигини билдирса-да, тергов органи ушбу шахсни батафсил сўроқ қилиш, телефон рақамларини пелингация қилиш орқали 2016 йил 30 январь куни соат 16:30 дан 17:30 га қадар қаерда, кимлар билан бўлганлигини текшириш чораларини кўрмаган.\nЖиноят иши ҳужжатларида Ж.Ғанибоевнинг ушбу ўғирликда айбдор эканлигини тўғридан-тўғри тасдиқловчи далиллар бўлмаса-да, у ўзининг айбсизлиги ҳақида келтирган барча важлари дастлабки тергов органи ва биринчи инстанция суди томонидан текширилиб, тегишлича баҳо берилмаган.\nАпелляция инстанциясида жабрланувчи А.Бойдедаев ўз кўрсатувида 2016 йил 30 январь куни эрталаб ишлари билан чиқиб, соат 13:00 да қайтиб келганида уйда ўртоғи Ж.Ғанибоев турганлиги ва ўзининг барча буюмлари уйида бўлганлигини тасдиқлади. У шунингдек, Ж.Ғанибоев соч олдириш учун сартарошхонага чиқиб кетганлиги, ўзи эса ноутбукдан фойдаланиб ўтирганида амакиси қўнғироқ қилиб, кўчага чиқишини, бир жойга ўтиб келишларини айтганлиги учун эшикни қулфлаб чиқиб кетганлиги ва соат 16:40 ларда уйга қайтиб келганлигини билдирди. Жамшидбек Ғанибоев курсдоши ва яқин оғайниси эканлигини таъкидлаб, ўғирликка умуман алоқаси йўқлигини қатъий таъкидлади.\nБундан ташқари, апелляция инстанциясида сўроқ қилинган гувоҳлар Т.Абдураҳимов ва Х.Каримовлар ўзларининг кўрсатувларида ҳам Ж.Ғанибоев 14:00 дан 17:00 гача бўлган вақт оралиғида улар билан бирга бўлганликлари ҳақида кўрсатув берган бўлиб, уларнинг кўрсатувлари телефон рақамлари пелингациялари билан ҳам тасдиғини топди.\n«Ёз-ёз«лардан кейин ниҳоят, унинг иши қайтадан ва атрофлича кўриб чиқилди. 2018 йил 8 июнь куни Жиноят ишлари бўйича Тошкент шаҳар суди апелляция инстанцияси қуйидаги ажримни чиқарди:\n«Ғанибоев Жамшидбек Аъзамжоновичга нисбатан чиқарилган жиноят ишлари бўйича Тошкент шаҳар Шайхонтоҳур туман судининг 2016 йил 3 майдаги ажрими бекор қилинсин.\nЖ.Ғанибоевнинг қилмишида Ўзбекистон Республикаси ЖКнинг 169-моддаси 1-қисмида назарда тутилган жиноят таркиби мавжуд эмаслиги сабабли Ўзбекистон Республикаси ЖПКнинг 83-моддаси 2-бандига асосан тугатилсин ҳамда у айбсиз деб топилиб, оқлансин.\nЖ.Ғанибоевнинг ўзига етказилган маънавий ва бошқа зиён оқибатларини Ўзбекистон Республикаси ЖПКнинг 304-312-моддаларида назарда тутилган тартибда бартараф қилиш ҳуқуқига эга эканлиги эътироф этилсин.»\nҚанча асаббузарлик, ҳаловатсиз тунлар, кунлар, йиллар ўтиб, ниҳоят ҳақиқат қарор топди.\n— Президентимизга минг раҳмат, — дейди Жамшидбек Ғанибоев кўзига ёш олиб. — У кишининг адолатни тиклаш бўйича олиб бораётган одилона сиёсати туфайли оқландим...\nДарҳақиқат, бугун нафақат унинг юзи, балки ота-онаси ва оила аъзоларининг ҳам юзи ёруғ.\nАччиқ, аммо очиқ бир гап хаёлимиздан ўтаверади: Агар дастлабки тергов ва суд жараёнларида бу хато тузатилганида бир оила икки йил азоб чекмасди...


Маросим қўшиқлари - Intangible Cultural Heritage of Uzbekistan\nЎзбек халқи жуда бой, хилма-хил анъаналарга эга. Буларни ижтимоий муносабатлар турларига қараб шартли равишда табиат, географик муҳит, меҳнат турлари, миллий турмуш ва маданиятга доир анъаналарга бўлиш мумкин. Ўзбек халқининг ўзига хос иқлими, аҳолининг машғулоти, хўжалик фаолиятидаги анъаналар авлоддан-авлодга ўтиб келган. Маиший турмушда мусиқа ва шеъриятнинг ўрни, сўз, рақс ва томоша санъатларининг сеҳрли кучидан фойдаланишда ўзига хос анъаналар юзага келган. Маросимда урф-одатлар қўшиқлар билан бир бутунликда олинади. Зеро, маросимнинг тарихий тақомилини кўриш учун қўшиқларнинг бадиий образи муҳим ўрин тутади. Қўшиқлар меҳнаткаш халқни моддий ва маънавий ҳаётининг ҳамма томонлари билан маҳкам боғланган бўлиб, улар муайян тарихий тараққиётда инсоният тафаккури даражасига қараб турмушни ўзига хос образларида бадиий акс эттиради. Қўшиқлар ўзларида энг қадимий тушунчалардан тортиб турли даврларнинг ҳар хил қатламларини ҳам сақлаганлар.\nНаврўзнинг келиши, биринчи гул-бойчечакнинг очилиши; ёмғир, шамол ва қорларни чақириш, шамолни тўхтатиш; баҳор фаслида қўш чиқариб ерни ҳайдаш, лола сайли, хирмон кўвончи; фарзанд туғилиши, ёшларни никоҳлаш, марҳумни дафн этиш, касални даволаш сингари воқеаларга махсус маросим қўшиқлар, чолғу куйлар ва дуолар бағишланган. Маросимларда хатти-ҳаракат ва сўз воситалари қаторида мусиқа муҳим ўрин тутади. Биз бирорта маросимни қўшиқ ёки айтим-йўқловларсиз тасаввур эта олмаймиз. Маросимларга кўра қўшиқлар ҳам мавсумий, оилавий-маиший ва диний-ибодат турларига бўлинади. Ўзбек халқи бой тасвирий воситаларда ифодаланган, серқирра мавзуси ҳамда жанрларнинг турли-туманлиги билан характерланувчи қадимий маросим қўшиқлари ва уларнинг ижрочилик усулларига эга. Турли маросимларда кўпчилик гуруҳ ёки якка ижро холи (маълум чолғу жўрлиги ёки жўрсиз)да турли куй-оҳангларда ушбу қўшиқлар талқин (катталар ёки болалар томонидан) қилинмоқда. Ўзбекистоннинг ҳамма минтақа ва ҳудудларида маросим қўшиқлари мавжуд бўлиб, уларнинг ҳар бири ўзига хос мусиқий тили ва шеваси, шакл ва маҳаллий ижро услублари билан ажралиб туради.\nМавсумий маросим қўшиқлари орасида Наврўз билан боғлиқ "Муборакбод", "Йил боши", "Бойчечак", "Салом, Наврўз", "Баҳор келди","Сумалак"; фасллар билан боғлиқ чақириқлар "Суст хотин", "Чой момо", "Қор келди"; шарқ тақвими билан "Рамазон" ёки Ё раббим" каби айтим-терма ва қўшиқлар кенг тарқалган. Мавсумий-меҳнат маросимларида "Кўш ҳайдаш", "Шохмойилар", "Майда, "Обло барака" (эркаклар томонидан эркин услубда, баланд ва очиқ овоздаги айтилган) қўшиқлар мавжуд. Оилавий-маиший маросим қўшиқлари тўй, аза-мотам ва даволаш маросим ва урф-одатлари билан боғлиқ. Булар "Она алласи"; тўй маросим қўшиқлари жанрлари "муборак" (Тўй муборак, Ал муборак, Тўй бошлови), "қутлов" (Хуш келдингиз, Келин ва қуёв қутлови), "ёр-ёр" (Ёр-ёр ёки Ўлан), "келин салом" (Келин салом, Чор салом, Хазор али), айтишувлар (Муборак, Байтхонлик, Лапар), "ҳайрлашув" (Тўй жавоби, Хоразм воҳасида тарқалган) каби қўшиқ жанрлари мавжуд. Аза-мотам маросимларининг асосий айтим шакли "йиғи" ва "йўқлов"дир; "марсия" қўшиғи дафн маросимда чолғу жўрлигисиз эркаклар томонидан куйланган. Даволаш маросимда аёллар томонидан якка ва жўрсиз "бадиқ" айтими ўтмишда кенг ўрин олган.\nМаълумки, ўзбекларнинг ахлоқи, одати ислом дини қоидалари билан боғланиб кетган. Ислом динининг тазйиқи қанчали кучли бўлмасин, халқдаги жуда қадимий ишонч-эътиқод, урф-одатлар маросим айтим-қўшиқлар ва ашулалар билан боғлиқ бўлган ва улар етук ҳофиз-хонандалар томонидан ижро этилган. Улар бевосита мумтоз мусиқаси намуналари бўлиб, профессионаллик даражаси билан белгаланади. Булар ўзгача диний-ибодат маросим айтим-ашулаларни ташкил этади, жумладан, "азон", "Куръон айтими", "мавлуд", "зикр айтимлари", шомонлик "кўч айтимлари", диний мавзудаги ашула йўллари –"муножот", "наът", "каландарий ва хонакоий"лардир.\nМавсумий ва оилавий-маиший маросимларининг турлари кўп бўлиб, улар (инсон умри ва унинг меҳнат фаолияти давомида) узоқ ўтмиш даврларда шаклланган бўлиб, ўзида халқнинг дунёқараши, ҳаёт воқеликлари, орзу-истаклари, маънавий, маданий ва моддий дунёси ўз аксини топган. Шуни ҳам айтиш керакки, маълум маросимлар ва уларда ижро этиладиган қўшиқлар (масалан, Суст хотин, Чой момо, Қўш ҳайдаш, Қор чақириш) эндиликда ўз мавқеини йўқотган бўлса-да, аммо ижтимоий-бадиий тафаккурнинг ривожланиши жараёнида маълум аҳамият касб этиб келмоқда. Модомики, ушбу маросимларда қўлланган мусиқий жанрлар ҳалигача халқимиз ҳаётида сақланиб, ўз ҳолида ёки қайта тикланган, саҳнавий (фольклор-этнографик ансамбллари) талқинида ижро этилмоқда. Ушбу қўшиқларга хос бўлган ижрочилик услублари ва усуллари ҳам айрим ўзгаришларга дуч келмоқда, масалан, яккахон айтим йўли ўрнида айтишув ёки гуруҳ бўлиб айтиш шакллари кенг қўлланилмоқда; жўрсозликсиз ижро этилган қўшиқ ва айтим йўллари эндиликда доира, дутор, чанг-қўбиз ёки анъанавий чолғулар ансамбли жўрлигида тингловчиларга тақдим этилмоқда.\nМаросимлар ва маросим қўшиқлари муҳофаза қилиш, сақлаш ва кенг омма орасида тарғибот этиш Ўзбекистонда экспедиция жараёнларида оҳанграбо тасмаларига ёзиб олиш ва нотага тушириш (китоблар ва тўпламлар нашри), радио ва телевидение орқали эшиттиришлар тайёрлаш, аутентик фольклор (жумладан, алла ва тўй маросим қўшиқлари) бўйича танловлар, анжуманлар, фестиваллар (1987 йилдан бошлаб) ўтказилмоқда ва улар илмий-тадқиқот ишларида жуда қўл келмоқда. Дарвоқе, ўтмишдаги анъана ҳамда урф-одатларни аниқлаш бевосита маросим қўшиқлари, кенгроқ, маросим мусиқаси жанрларини жиддий тадқиқ этиш орқали амалга ошмоқда. Халқимизнинг дунёқараши, ижтимоий-сиёсий, маиший-эстетик ва фалсафий қарашларини ўзига хос тарзда бадиий талқин қилувчи маросим қўшиқлари ўнлаб жанрлари ўз ичига олган ғоят нодир манба ҳисобланади.


Уй билан бирга «Ласетти» ҳам ёниб кетди\nУй билан бирга «Ласетти» ҳам ёниб...\n10.12.2018 12:13 0 278\nБухоро вилоятининг Ғиждувон туманида 9 декабрь куни Ғиждувон шаҳрида яшовчи Х.З.нинг уйида ёнғин содир бўлган.\nИИВ Жамоатчилик ва оммавий ахборот воситалари билан алоқалар бошқармаси хабар беришича, кўрилган чоралар натижасида ёнғин ўчирилган. Ёнғин оқибатида уйининг 150 кв.м. майдонида том қисми ва йўлагида турган «Ласетти» русумли автомашина ёниб зарар кўрган. Жароҳат олганлар йўқ. Ёнғин келиб чиқиш сабаби ва келтирилган моддий зарар миқдори аниқланмоқда.